ועדת הכלכלה, כנסת 17, פרוטוקול מספר 656, 2008-07-28 09:30

גלעד ארדן: בוקר טוב.

גלעד ארדן: אני פותח את ישיבת ועדת הכלכלה.

גלעד ארדן: על סדר היום נושא שאני יזמתי – העיכוב בביצוע ההפרדה המפלסית בחדרה.

גלעד ארדן: זה נושא שיזמתי יחד עם חבר הכנסת כחלון, שלדעתי יצטרף אלינו בתוך מספר דקות.

גלעד ארדן: עניין ההפרדות המפלסיות זה נושא שהיה תקוע שנים רבות בכל מיני ועדות לתכנון ובנייה.

גלעד ארדן: בנוהל שמדינת ישראל מקפידה שיד ימין לא תהיה מתואמת עם יד שמאל, יד ימין השקיעה 20 מיליארד שקל לתוכנית רב-שנתית לפיתוח רכבת ישראל מתוך הבנה שזה כלי התחבורה העתידי המתחייב מבחינות רבות – איכות הסביבה, זיהום אוויר, גודש, בטיחות בדרכים, נוחות, מהירות – כל מה שלא תרצו.

גלעד ארדן: אבל כמובן, אף על פי שהיה צפוי שתהיה עליה ניכרת בתדירות הרכבות ובמספר הנוסעים – וכמובן, שככל שתדירות הרכבות עולה גם המפגשים שלהם עם כבישים הולך וגדל – ממשלת ישראל לא השכילה לתאם את הפיתוח הזה עם קצב ההחלטות שמתקבלות בוועדות לתכנון ובנייה, שגם הן זרוע של ממשלת ישראל.

גלעד ארדן: כך היו תקועות להן הפרדות מפלסיות רבות.

גלעד ארדן: לצערנו הרב, מה שגרם לממשלת ישראל להבין שיש צורך דחוף לטפל בנושא זה מספר אסונות שהתרחשו במפגשים האלה בין מסילות ברזל לרכבת לבין כביש.

גלעד ארדן: אנחנו בוועדה היינו אחד הזרזים לקידום הטיפול בהפרדות המפלסיות, כולל בכך שבוועדה גם נחשפה רשלנותו של מנכ"ל הרכבת הקודם, עופר לינצ'בסקי- -

יורם מרציאנו: אדוני, האם הדיון הזה עוסק בנושא של רכבת ישראל?

גלעד ארדן: אבל זה לא עוסק ברכבת ישראל.

גלעד ארדן: בגלל זה אמרתי שתקשיב.

גלעד ארדן: אבל אין מניעה שתשתתף בדיונים שקשורים ברכבת ישראל.

יורם מרציאנו: קיבלתי פעם אחת כותרת בגלל הקשר שלי לגיסי שהוא מזכיר הוועד הארצי, וזה הספיק לי.

גלעד ארדן: לא כל כותרת אומרת שהיא נכונה.

גלעד ארדן: אתה יודע, חלק מהעיתונים נוהגים לשקר באופן קבוע בכותרות שלהן.

גלעד ארדן: לא צריך להתרשם.

גלעד ארדן: בשביל זה יש יועצת משפטית.

גלעד ארדן: בעקבות התאונות האלה המדינה הבינה סוף-סוף שיש לתת דחיפות עליונה לקידום ההפרדות המפלסיות כי חס וחלילה תאונה קשה בשל אי קיומה של הפרדה מפלסית גם יכולה לעלות בחייהם של מאות אזרחים.

גלעד ארדן: בין היתר ועדת המשנה להתנגדויות של הוועדה המחוזית חיפה דנה ביום 31 באוקטובר 2006 בתוכנית מעבר מעל למסילת הרכבת בחדרה – מפגש מספר 21 – והחליטה לאשר אותה, כמעט לפני שנתיים.

גלעד ארדן: אני מקריא מתוך אישור הוועדה: "מטרותיה של התוכנית שהוגשה ביוזמת עיריית חדרה הינה לאפשר חציית מסילת הרכבת באמצעות גשר על-ידי התוויית דרך שתקשר בין מחלף אולגה לכניסה המערבית לעיר, תוך השתלבות במערך הדרכים הקיים והמתוכנן באזור".

גלעד ארדן: אני מניח שכל מי שנמצא כאן מכיר שזה מקום מאוד מרכזי בכניסה לעיר חדרה.

יצחק זיו: מאוד מאוד.

גלעד ארדן: יש פקקים רבים בכניסה מאותו אזור; למעלה מ-300 רכבות עוברות שם ביום; אולם אירועים מרכזי נמצא סמוך לאותם פסי רכבת.

גלעד ארדן: השאלה היא מדוע שנתיים מאז אותה החלטה עדיין לא התחילו העבודות.

גלעד ארדן: זאת מטרת הדיון, חבר הכנסת מרציאנו.

גלעד ארדן: מי שנקבע שאמור לבצע זה לא רכבת ישראל, אלא חברת נתיבי איילון.

גלעד ארדן: לכן ננסה לברר בדיון מה החסם שגורם לאותה הפרדה שיש לה משמעויות בטיחותיות כל-כך מרחיקות לכת, ועדיין לא התחילה להיבנות.

גלעד ארדן: בראשית הדברים אני מבקש מראש עיריית חדרה, מר חיים אביטן, להציג את הנושא כפי שהוא רואה אותו.

גלעד ארדן: בבקשה, אדוני ראש העיר.

חיים אביטן: ראשית, אני לא מחפש אשמים לעיכוב.

חיים אביטן: אני כראש עיר רואה אחריות מלאה וגדולה מאוד לביטחון התושבים, לאיכות חייהם.

חיים אביטן: זאת כניסה לעיר בת 100 אלף תושבים.

חיים אביטן: מסילת הברזל חוצה את העיר; המחסום יורד כל 7 דקות, וכפי שאמרת, כ-350 רכבות עוברות יום-יום בחדרה.

חיים אביטן: התוכניות אושרו כבר לפני כשנתיים.

חיים אביטן: אנחנו בקשר יומיומי מדי שבוע עם משרד התחבורה, עם משרד האוצר, עם נתיבי איילון בקשר להתחלת העבודות.

חיים אביטן: לפני מספר חודשים אפילו הוצבו שלטים של חברת נתיבי איילון שבקרוב תקום שם הפרדה מפלסית של הרכבת.

חיים אביטן: התקציבים עברו בדיקות של חשבים ובדיקות חיצוניות.

חיים אביטן: בדקו את נתיבי איילון; משרד האוצר בדק את משרד התחבורה, משרד התחבורה בדק את משרד האוצר – כולם בדקו את כולם, וגשר עדיין לא קיים.

חיים אביטן: המחסום יורד, גורם לסבל נוראי של אלפי תושבים מדי יום.

חיים אביטן: המחסום יורד לא לשתיים-שלוש דקות, הוא יורד לרבע שעה-עשרים דקות, ולפעמים יש תקלות, והוא נסגר למשך שעה שלמה, ואלפי כלי רכב תקועים במסילה.

חיים אביטן: בל נשכח שלפני שבוע נהרג שם בן אדם.

חיים אביטן: במשך 10 שנים נהרגו שם כ-15 בני אדם שם.

חיים אביטן: המקום קרוב לשכונת מגורים; הרבה מאוד אזרחים מסכנים את חייהם במעבר משכונה לשכונה, ואנחנו עד היום לא יודעים מתי יתחילו.

חיים אביטן: אני דיברתי עם השר, דיברתי עם המשרד, עם נתיבי איילון – כולם אומרים, עוד שבוע, ועוד שבוע; אני מדבר על כ-10-8 חודשים.

חיים אביטן: לא יכול להיות שמשמאל לחדרה יישוב כמו כפר ויתקין עם 100 משפחות, הגשר בעיצומו; בית חנניה – 200 משפחות – הגשר בעיצומו; במעגן מיכאל – אותו דבר; בנימינה – אותו דבר; פרדס-חנה – אותו דבר; חדרה – עיר עם 100 אלף תושבים, אין – שום דבר.

חיים אביטן: לכן באתי לוועדת הכלכלה לבקש את העזרה שלכם ואת הסיוע לחלץ אותנו מהפקק הזה.

חיים אביטן: אני לא מחפש אשמים.

חיים אביטן: אני רוצה כראש עיר להביא לאזרחים שלי בשורה, כי הם עוברים סבל נוראי.

חיים אביטן: נוסף לזה הסכנה לחיי אדם היא יומיומית.

חיים אביטן: אני לא סתם אמרתי בתקשורת שהדם של תושבי חדרה הוא לא הפקר.

חיים אביטן: לכן אני לא רוצה שחלילה יקרה אסון נוראי במסילה, כי מישהו יצטרך לתת את הדין – שר התחבורה או שר האוצר – למה עד היום לא פתחו את המחסומים האלה כדי לבצע את הגשר.

חיים אביטן: אני רוצה היום הסברים, ואני גם רוצה לדעת מתי מתחילים בעבודות.

חיים אביטן: ישבנו בישיבות עם משרד התחבורה ועם משרד האוצר, עם נתיבי איילון, עם כל הגופים המקצועיים, עם כל אגף התכנון – הכול מאושר.

חיים אביטן: יש היתרים, תוכניות, תקציבים – קיצצנו פה, קיצצנו שם, בדקו את הכול.

חיים אביטן: יש קבלן מבצע כבר לפני שנה.

חיים אביטן: המחירים כבר עלו, הוא הגיש תוספת לנושא הזה.

חיים אביטן: אישרו גם את התוספת- -

יצחק זיו: כאחד שמכיר את המקום אני מקווה ואני רוצה להאמין שמכאן תצא הישועה.

חיים אביטן: אני מקווה מאוד, בעזרת השם.

חיים אביטן: לכן אנחנו פה – מנכ"ל העירייה, אדריכל העיר – כדי לחלץ את הפקק הזה לטובת אזרחי מדינת ישראל ותושבי חדרה.

גלעד ארדן: אומרים שאור השמש מרפא לפעמים הרבה מאוד דברים.

גלעד ארדן: אז טוב שהדיון גלוי ופתוח עם פרוטוקול, שיירשם מה אמר פה כל אחד, וחשוב מאוד מה שיירשם, כי מדובר בסופו של דבר באחריות גם לחיי אדם.

גלעד ארדן: בעקבות הפנייה שלך לפני שקבעתי את הדיון, כי אני מנסה לפתור גם לפני כן דברים, כי לא חייבים על כל דבר דיון בוועדה כי זמנה לא תמיד מצוי בשפע.

גלעד ארדן: פניתי למנכ"ל משרד התחבורה וגם למשרד האוצר כדי לנסות להבין איפה הפקק בעניין הזה.

גלעד ארדן: אני חייב להגיד לך שלא הצלחתי להבין.

גלעד ארדן: שוחחתי אישית עם מנכ"ל משרד התחבורה ואמרו לי שיש מחסור של 4-2 מיליוני שקלים- -

חיים אביטן: בושה וחרפה, זה פרויקט של 100 מיליון שקל.

גלעד ארדן: - - ובגלל המחסור הזה תחילת העבודות מתעכבת.

גלעד ארדן: מה אתה יכול להגיד לנו על העניין הזה?

קרן טרנר: זה לא מחסור של תקציב מדינה, אלא מחסור לבנייה.

חיים אביטן: הפרויקט עצמו הוא פרויקט לאומי, זה לא שייך לעיריית חדרה- -

גלעד ארדן: סוף-סוף הגענו ליום שאת מגינה על סיטרמן, ועוד בהיעדרו.

קרן טרנר: אני עוד הוספתי 10 מיליון לפרויקט- -

חיים אביטן: הפרויקט עצמו הוא פרויקט לאומי, זה נתיב תחבורה לאומי, לא שייך לעיריית חדרה.

חיים אביטן: הוא גורם נזק לעיר הגדולה הזאת.

חיים אביטן: לכן להגיד ש-4-2 מיליון שקל עוצרים בנייה של גשר שימנע סיכון של חיי אדם – אני מתבייש כראש עיר וכאזרח המדינה לשמוע תשובה כזאת.

חיים אביטן: מיליארדים משקיעים בתשתיות במדינה.

חיים אביטן: מדובר בגשר שעלותו כ-100 מיליון שקל, ו-2 מיליון יעכבו את התחלת העבודות?

חיים אביטן: זאת בושה וחרפה.

יצחק זיו: מדובר על שעות עבודה שמתבזבזות כל יום במשך כל השנה על המתנות במקום הזה.

חיים אביטן: כל יום שעובר יש עלייה במחירים.

חיים אביטן: הגשר שהיו צריכים לבנות אותו לפני שנה הוא כבר פי שניים ממה שהיו צריכים באותה שנה, ובעוד שנה הוא פי שלושה.

חיים אביטן: אבל התמיהה בעיניי היא הגמגום וחוסר היושר בנושא הגשר בחדרה.

חיים אביטן: יש פה שיקולים זרים, כנראה, לא רק הגשר עצמו.

יורם מרציאנו: מה השיקולים הזרים?

חיים אביטן: יש פה שיקולים זרים.

יורם מרציאנו: אנחנו לא בטריוויה, תגיד לנו.

חיים אביטן: אני דיברתי עם השר לפני כשלושה שבועות, והוא אומר לי, מה, עוד לא התחילו את הבנייה של הגשר?

חיים אביטן: הוא אומר לי ככה.

חיים אביטן: התביישתי לשמוע משר תחבורה שאומר לי דבר כזה.

חיים אביטן: לאחר מכן אני מתקשר לזוכמן, מנהל אגף בכיר, מהלשכה שלי כדי לתאם איתו פגישה כדי לדעת מה קורה, והמזכירות שלו אומרות לי שיש הוראה לא להיפגש עם ראש עיר עד הבחירות.

יצחק זוכמן: מי אמר דבר כזה?

חיים אביטן: בלשכה שלי קיבלתי תשובה כזאת – לא להיפגש עם ראש עיר.

יצחק זוכמן: תכף תקבל תשובה.

ויקטור נחום: אתה גם אמרת שהגשר יהיה מתי שאתה רוצה.

קריאות: - - -

גלעד ארדן: סליחה, זה לא תחרות למי יש קול רם.

גלעד ארדן: לי יש הקול הכי רם בחדר, אני מבטיח לכם.

גלעד ארדן: מר זוכמן, וכל מי שנמצא פה מטעם המדינה, זה בטח לא מקובל שאתם תקטעו דברי אחרים.

גלעד ארדן: תשמעו מה יש לאיש להגיד עד הסוף, הוא ראש עיר נבחר במדינת ישראל.

גלעד ארדן: תאמין לי, לא נצא מהחדר עד שלא נשמע אתכם מהתחלה ועד הסוף ונלבן איפה הנושא תקוע.

גלעד ארדן: אפשר לנהל את הדיון הזה גם בצורה מסודרת.

חיים אביטן: כראש עיר נעלבתי, ובושתי ונכלמתי שבאה אליי מנהלת הלשכה ואומרת לי שהיא מתקשרת עשרות פעמים, ובסוף כשהיא מקבלת תשובה – זוכמן לא נפגש עם ראש רשות עד אחרי הבחירות.

חיים אביטן: במילים האלה.

חיים אביטן: מה עד אחרי הבחירות?

חיים אביטן: נקפיא את המדינה, לא נבצע?

חיים אביטן: מדובר בסכנת חיי אדם.

חיים אביטן: מישהו ייתן את הדין לאותן משפחות אם יקרה פה משהו.

חיים אביטן: אני אומר את זה בוועדה.

חיים אביטן: אם מחר-מחרתיים יקרה אסון השר, מנהל אגף או מהנדס במשרד התחבורה ייתנו את התשובה למשפחות למה נדרסו שם.

חיים אביטן: לפני כשבועיים אוטובוס עם קייטנים נתקע על המסילה.

חיים אביטן: הייתה שם זעקת עולם.

חיים אביטן: היה נס.

חיים אביטן: כל יום שעובר זה נס שלא קורה שום דבר.

חיים אביטן: אנחנו לא צריכים לחיות רק על נסים, אנחנו צריכים לעשות משהו למען עצמנו.

חיים אביטן: לא יכול להיות שבכפר ויתקין בונים גשר מחדרה, בבית-חנניה – מחדרה – בונים גשר מדהים.

חיים אביטן: למה זה?

חיים אביטן: מה קרה?

חיים אביטן: חדרה זאת עיר של 100 אלף איש, עיר מחוז.

חיים אביטן: זה ביזיון למדינה.

חיים אביטן: אם אין פה יד מכוונת ושיקולים זרים אני מוכן להתפטר.

חיים אביטן: אבל אני אומר שיש פה שיקולים זרים כדי לא לבצע.

חיים אביטן: ממסמסים את זה וממסמסים את זה בצורה מתוכנתת ומדויקת.

חיים אביטן: אני אומר את זה באחריות.

חיים אביטן: אני לא הייתי מתפרץ ולא הייתי נזעם אם לא הייתי עובר ויה-דולורוזה.

חיים אביטן: אני עברתי תקופה של שנתיים בתהליך.

חיים אביטן: אני אדם מאמין, מאופק וסבלני, ועברתי את התהליך שלב אחר שלב, והאמנתי לכל מילה שכולם אמרו לי.

חיים אביטן: אבל לצערי הרב, כולם רימו אותי, הוליכו אותי שולל.

חיים אביטן: אנחנו עכשיו ביולי, בנובמבר יהיו בחירות, ונרמז לי מכל מיני כיוונים שמשיקולים פוליטיים הגשר יתעכב עוד זמן מסוים, והחלטתי שעד כאן.

חיים אביטן: זאת עובדה.

חיים אביטן: העובדות מדברות בעד עצמן: מצפון לחדרה ומדרום לחדרה בונים גשרים במאות מיליוני שקלים, ובחדרה נאמר כאן שבגלל 2 מיליון שקל מעכבים את הגשר.

חיים אביטן: זה ביזיון למשרד ממשלתי במדינת ישראל וביזיון למדינה אם ככה מדברים, ואם ככה מציגים את זה.

חיים אביטן: מנכ"ל משרד התחבורה – למה הוא לא נמצא פה?

חיים אביטן: אין לו תשובות?

חיים אביטן: לי הוא אמר בטלפון שהמשרד אישר 4 מיליון, ושעיריית חדרה לא תשלם כלום.

חיים אביטן: מנכ"ל העירייה היה לידי בטלפון כשחזרנו מישיבה ממנו.

חיים אביטן: אז לבוא ולהונות אותנו ולספר סיפורים – אם אתה החיים במדינה שלנו, שמשיקולים פוליטיים- -

תימור דיל: לא- -

חיים אביטן: אל תגיד לי "לא".

חיים אביטן: מונעים פה בנייה של גשר, וזה ביזיון.

חיים אביטן: איך אתה מסביר לי את זה שעד היום עוד לא הקימו את הגשר?

חיים אביטן: מה הסיבה?

חיים אביטן: למה בחדרה עד היום אין גשר?

חיים אביטן: מישהו יכול להסביר לי?

חיים אביטן: אני יכול לקבל את התשובות?

חיים אביטן: אני מתקשר לזוכמן, והוא אומר לי, בעוד שבוע אני נפגש עם האוצר, יש ועדה.

חיים אביטן: כל שבוע "עוד שבוע", כל שבוע "עוד שבוע", זה כמעט שנה.

חיים אביטן: השיא היה שהשר מופז אומר לי בטלפון, 'מה, עוד לא התחילו את העבודות בגשר?' איפה אנחנו נמצאים?

חיים אביטן: ככה מתנהלת המדינה?

גלעד ארדן: חיים, בוא נאפשר להם לומר איפה זה עומד מבחינתם.

חיים אביטן: יש פה מסמכים אחד לאחד – איפה עיריית חדרה, איפה התוכניות, איפה האישורים, איפה התקציבים, איפה הכול.

חיים אביטן: רק לפני כמה חודשים הייתה אצל שי מנתיבי איילון ישיבה על התקציב.

חיים אביטן: בהתחלה היה 100, וקיצצנו 85.

חיים אביטן: אמר לי המנכ"ל של נתיבי איילון, שהוא מחכה לאישור של זוכמן בטלפון, והוא מתחיל לעבוד.

חיים אביטן: איזה אור ירוק, איזה אישור, איזה טלפון?

חיים אביטן: העבירו 10 מיליון על החשבון של הפרויקט ולא התחילו לעבוד.

חיים אביטן: אז מה הסיבה?

חיים אביטן: העבירו 10 מיליון על החשבון כבר לפני חודשיים.

גלעד ארדן: מה שמדהים, אני רואה עכשיו עיתון מדצמבר 2001 כששר התחבור היה סנה.

גלעד ארדן: כתוב: "משרד התחבורה ישקיע כ-15 מיליון שקל בהפרדה מפלסית - - - מסילת רכבת בכביש הכניסה לחדרה.

גלעד ארדן: כך סוכם בסיור בעיר שקיים בשבוע שעבר שר התחבורה אפרים סנה.

גלעד ארדן: ביצוע ההפרדה יחל בקרוב.

יצחק זוכמן: שמת לב למספר?

גלעד ארדן: זה ב-2001.

גלעד ארדן: כמה שיחכו יותר, יעלה יותר.

קריאות: - - -

חיים אביטן: ב-2017 נשב פה ותגיד שעולה 200.

חיים אביטן: בימים הקשים האלה אני כותב מכתב לשר התחבורה, למנכ"ל משרד התחבורה ולעוד גורמים ממשלתיים נוספים.

חיים אביטן: כל הפניות שלי טרם נענו עד לרגע זה.

חיים אביטן: הנושא הזה ממשיך לסכן את בטיחות חיי התושבים.

חיים אביטן: לצערנו, כמו שאמרתי, השבוע קיבלנו בשורה שנהרג על המסילה אדם נוסף.

תימור דיל: הוא התאבד.

חיים אביטן: הוא התאבד בגלל הרגישות – פתוח, אין חומות, אין גדרות, אין שום דבר.

תימור דיל: הוא עמד על המסילה וחיכה לרכבת.

חיים אביטן: אני לא יודע אם הוא התאבד, רק אלוהים ונהג הקטר יודעים.

חיים אביטן: אני הלכתי למשפחה- -

משה כחלון: הוא התקשר אליו לפני-כן, הוא הודיע שהוא הולך להתאבד.

חיים אביטן: אני הייתי בבית המשפחה.

חיים אביטן: אתה יודע מה אמרו לי?

חיים אביטן: הם דיברו עם נהג הקטר.

חיים אביטן: הוא ראה אותו חוצה את המסילה, חוזר ועוד פעם חוצה ועוד פעם חוזר.

חיים אביטן: לך תדע אם היה מבוהל או משהו כזה.

חיים אביטן: יש שם אזור תעשייה ומגורים, והכול פרוץ – זה סיפור אחר, הגדרות, החומה והגשר האקוסטי – אחר-כך נדבר.

חיים אביטן: קודם כול נעשה מעבר.

חיים אביטן: אין עדיין אפילו חומה אקוסטית שם.

חיים אביטן: התושבים סובלים – בזה נטפל בנפרד.

חיים אביטן: הגדרות פרוצות שם.

חיים אביטן: איך הוא הגיע לשם?

גלעד ארדן: תודה.

גלעד ארדן: כן אדוני, מי אתה, מה תפקידך?

תימור דיל: אני היועץ המקצועי של שר התחבורה.

תימור דיל: ראשית, אני חייב למחות על כל דברי הבלע שנאמרים כאן על כל חשד למעורבות פוליטית של מופז.

תימור דיל: כמו שיודעים, מופז הוא זה שהתאבד על ההפרדות המפלסיות האלה, הוא עשה את כל האישורים כדי לקדם את זה, ישב עם שמאי אסיף, כינס את כל הוועדות וקידם את כל הנושא הזה.

תימור דיל: הדבר האחרון שאפשר להגיד עליו שהוא תוקע הפרדה מפלסית.

גלעד ארדן: סלח לי מר דיל, אם באוקטובר הוועדה אישרה לכאורה תכנונית את המפלס, ואנחנו שנתיים אחרי, והשר לא יודע איפה העבודות עומדות, אז אי-אפשר להגיד שהוא ממש דוחף את זה.

גלעד ארדן: מתי הייתה בפעם האחרונה ישיבה אישית איתו על מצב הפרויקט, כמו שאני עושה עכשיו?

גלעד ארדן: מתי הוא קרא בפעם האחרונה לכל הגורמים – לעירייה, למשרדי הממשלה כדי לברר איפה זה תקוע ואיך מחלצים את הפקק?

תימור דיל: בפעם האחרונה שישבנו היה לפני חודש וחצי - -

גלעד ארדן: לא "ישבנו", השר.

גלעד ארדן: מתי הייתה ישיבה עם השר?

תימור דיל: עם השר הייתה ישיבה לפני חודש וחצי.

תימור דיל: נסקרו כל ההפרדות המפלסיות – כל הפרדה עם החסם שלה, מה מעכב אותה.

תימור דיל: בישיבה הזאת השר עודכן שהועברו 10 מיליון שקלים לטובת ההפרדה ומבוצעת עבודה.

תימור דיל: כמו שאנחנו יודעים, עבודה לא מתחילה בביצוע בשטח, יש כל מיני תהליכים שקודמים לה, כמו הפקעות, פינוי של תשתיות.

תימור דיל: זאת העבודה שמבוצעת.

תימור דיל: לכן כששואלים את השר האם העבודה מבוצעת, התשובה היא חד-משמעית – כן.

יורם מרציאנו: לפני חודש כשישבתם השר נתן הוראה להעביר 10 מיליון שקל?

תימור דיל: לא, זה כבר היה בתהליכים של מעבר, והוא עודכן ש-10 מיליון השקלים הועברו.

תימור דיל: לכן העבודות התחילו שם.

תימור דיל: זה שאנחנו לא רואים שם דחפור בשטח, לא אומר שהעבודות לא התחילו, יש עבודות קודמות לזה.

גלעד ארדן: כשאתה אומר "התחילו", אני מבין שאתה מדבר על הפקעות.

גלעד ארדן: אני יודע שהם כבר בוצעו- -

תימור דיל: - - - תשתיות.

גלעד ארדן: השאלה היא האם העבודות האלה מונעות את תחילת העבודות בשטח?

תימור דיל: הן עבודות מקדימות.

גלעד ארדן: הן לא יכולות להתבצע סימולטנית?

גלעד ארדן: ההפקעות לא בוצעו כבר?

תימור דיל: הן מבוצעות עכשיו.

חיים אביטן: ההפקעות בוצעו.

תימור דיל: יש כאן גורמי המקצוע, אני לא בקי- -

גלעד ארדן: אז אם אתה לא בקי אל תתבטא במה שאתה לא בקי, אם יש פה גורמים אחרים שגורמים ממך.

תימור דיל: אני בקי במה שקורה.

משה כחלון: הוא בקי בשני דברים: שאין פה אלמנט פוליטי, והוא בקי בכך שהאיש הזה התאבד.

משה כחלון: בשני דברים גילית בקיאות.

משה כחלון: אני לא יודע מאיפה הבקיאות הזאת.

תימור דיל: נתיבי איילון יוכלו להסביר יותר טוב מה נעשה עם 10 מיליון השקלים בשטח לפרטים.

תימור דיל: אנחנו יודעים שיש שם קידום זמינות.

תימור דיל: אין פה שום שיקול פוליטי, להפך.

תימור דיל: לצערי, מי שמעכב את זה, הוא ראש העיר, ואם זה יוקם זה לא בגללו, אלא מכיוון שאנחנו באמת דואגים לאנשים של חדרה- -

גלעד ארדן: מה זה "אם זה יוקם"?

גלעד ארדן: לא הבנתי.

תימור דיל: זה יוקם, זה לא "אם".

קריאות: - - -

גלעד ארדן: סליחה.

גלעד ארדן: אני מנהל את הדיון.

גלעד ארדן: אם אתם לא רוצים שאני אנהל את הדיון, אז שיבוא מישהו במקומי וינהל במקומי את הדיון.

גלעד ארדן: ככה אני יודע לנהל את הדיון, לא יודע יותר טוב מזה.

תימור דיל: קודם החזקת עיתון מ-2001, וכבר אז היו - - - לגבי ההפרדה הזאת.

תימור דיל: היא הייתה מצויה- -

גלעד ארדן: אבל היא אושרה באוקטובר 2006 כאשר שר התחבורה הוא שאול מופז.

תימור דיל: אמת.

גלעד ארדן: אתם עובדים על ההפקעות האלו שנתיים מאז?

תימור דיל: לא.

תימור דיל: מאז יש כאן מסכת שיפרטו אותה עוד מעט לגבי האומדנים וההערכות שהיו קשורים בהפרדה הזאת.

תימור דיל: הדבר הזה הסתיים בחודשים האחרונים מאז שהגיעו לנוסחה מוסכמת בין משרד האוצר לבין משרד התחבורה העסק הזה התחיל לרוץ, ו-10 מיליון השקלים האלה הועברו.

תימור דיל: יש מחלוקת עם העירייה בנוגע לתקציב מסוים.

תימור דיל: אני מחזיק ביד שלי- -

גלעד ארדן: כשאתה אמרת קודם שאם יש מישהו שמעכב זה ראש העיר, אתה מתכוון למחלוקת על התקציב הזה?

תימור דיל: כן.

גלעד ארדן: באיזה סכום מדובר?

תימור דיל: יפרטו את זה.

ויקטור נחום: ממש בושה.

תימור דיל: אני לא רוצה לגעת בדברים המקצועיים.

גלעד ארדן: אני לא מבין לאן אתם רוצים להביא אותי בדיון הזה.

גלעד ארדן: אתם פניתם אליי, יזמתם דיון, אתם לא מאפשרים לי לנהל אותו- -

חיים אביטן: אף אחד לא ידבר.

חיים אביטן: חוץ ממני אף אחד לא ידבר.

גלעד ארדן: אם בסוף כל מה שחברי הכנסת ישאלו תהיה השאלה שדעתכם לא נשאלה, אני לא אמנע מאף אחד לשאול אותה.

חיים אביטן: סליחה.

תימור דיל: חשוב לי להבהיר: ההפרדה הזאת קום תקום.

גלעד ארדן: אם בעוד חצי שעה תהיה תאונה, זה לא ינחם אף אחד ההצהרות האלה.

גלעד ארדן: הצהרות ריקות.

תימור דיל: קום תקום.

גלעד ארדן: בסדר, קום תקום.

גלעד ארדן: אנחנו רוצים שהיא תקום דחוף, ולא שהיא קום תקום בעוד 20 או 50 שנה.

תימור דיל: אני רוצה להגיד באופן ברור ומובן שאם יש כאן עיכובים מצד העירייה זה לא מה שיפריע להליך ולמועד שנקבע להקמת ההפרדה הזאת.

יצחק זיו: נקבע מועד?

תימור דיל: יש לי כאן ביד מכתב שעונה לטענות של ראש העיר.

תימור דיל: המכתב נשלח אליו ב-13 ביוני.

תימור דיל: לכן אני גם לא יודע לגבי פניות שלא נענו.

גלעד ארדן: מי ענה למכתב?

חיים אביטן: על המכתב חתום גדעון סיטרמן.

חיים אביטן: הוא הגיע לעיתונות, ואחר-כך אליי בעקבות ההפגנה שהייתה.

גלעד ארדן: ראש העיר אמר שהשר לא ענה לא, לא אמר שהמנכ"ל לא ענה לו.

תימור דיל: היועצת המוניציפאלית דיברה עם ראש העיר ועם לשכתו הרבה מאוד פעמים.

תימור דיל: לכן אין מקום לטענה הזאת.

גלעד ארדן: תודה.

גלעד ארדן: מי מטעם משרד התחבורה?

יצחק זוכמן: כן.

יצחק זוכמן: אני סמנכ"ל תשתיות במשרד התחבורה.

יצחק זוכמן: אני נדהם מהטענות של עיריית חדרה.

יצחק זוכמן: קודם כול, אחריות על תשתית תחבורה עירונית בהתאם לחוק במדינת ישראל היא על העירייה- -

גלעד ארדן: בגלל זה היא יזמה את הדיון, ולא אתם.

גלעד ארדן: היא מודאגת מהעיכוב.

יצחק זוכמן: נכון.

יצחק זוכמן: היא יזמה את הדיון, אבל היא לא הזיזה את הפרויקט.

גלעד ארדן: אז בוא תספר לנו.

יצחק זוכמן: בשנת 2001 הועבר תקציב תכנון לעיריית חדרה.

יצחק זוכמן: עיריית חדרה טיפלה בפרויקט שנים, וסליחה על הביטוי – אני לא אשתמש בו – והפרויקט לא התקדם.

גלעד ארדן: זאת לא העירייה הזאת, זה לא רלוונטי.

חיים אביטן: אני ראש עיר - -

יצחק זוכמן: אני לא מדבר מי ראש העיר.

גלעד ארדן: זה לא ראש העיר הזה.

יצחק זוכמן: זה לא משנה מי ראש העיר.

גלעד ארדן: ודאי שזה משנה, מה זה "לא משנה"?

יצחק זוכמן: אתה מאשים אותנו מ-2001, ואני אומר לך שהכדור היה בידי עיריית חדרה.

יצחק זוכמן: פורמלית הכדור גם היום בידי עיריית חדרה.

גלעד ארדן: לא האשמתי עדיין אף אחד, מר זוכמן.

גלעד ארדן: אני רק אומר שאם העברתם כסף, ויש החלטה מ-2001 אז ככל שחולף הזמן זה הופך להיות דחוף יותר לסיים אותה לעומת מקומות אחרים.

גלעד ארדן: אם מסביב לחדרה במקומות הרבה פחות מרכזיים הדברים מתקדמים, ויש מקום כל-כך מרכזי כמו חדרה ש-7-6 שנים לא מתקדם בו כלום, אני מצפה מהשר לא לשמוע סקירה כוללת על כל המחלפים, אלא לדעת שיש מקום אחד סופר-מרכזי תקוע, ולפתור את הפקק שתקוע, בלי קשר למי שאשם או לא אשם.

גלעד ארדן: זה לא ינחם את המשפחות שהיקירים שלהם ייהרגו שם, חלילה.

גלעד ארדן: זה לא מעניין אף אחד מי אשם.

גלעד ארדן: מעניין שתהיה שם הפרדה מפלסית.

יצחק זוכמן: תהיה הפרדה מפלסית, אבל העלות של הפרדה מפלסית רגילה היא 40%-30% מהעלות של ההפרדה המדוברת.

יצחק זוכמן: כי זאת איננה הפרדה מפלסית בלבד, אלא פרויקט שנותן לחדרה פיתוח רב.

יצחק זוכמן: זאת לא הפרדה מפלסית במקום שיש היום כביש ומעבירים את הכביש מעל המסילה; זאת הטיית הכביש למקום אחר, זה פתרונות סביבתיים, זה פיתוח נופי, ודרישות נוספות של עיריית חדרה בפרויקט.

יצחק זוכמן: בעוד הפרדה מפלסית רגילה, עלותה 40-20 מיליון שקל, אומדן העלות של הפרויקט הזה הגיע ל-100 מיליון שקל.

יצחק זוכמן: ההחלטה במשרד התחבורה הייתה שהפרויקט יבוצע מתקציב הרכבת.

יצחק זוכמן: מרגע שהיה אישור נתיבי איילון יצא למכרז בניגוד לדעת האוצר.

גלעד ארדן: מתי נבחרו נתיבי איילון לבצע?

יצחק זוכמן: עוד לפני 2006 מכיוון שהעירייה לא הצליחה לגמור את התהליכים הסטטוטוריים.

יצחק זוכמן: כדי לקדם את הפרויקט לקחנו את נתיבי איילון, והעברנו את הטיפול בפרויקט לנתיבי איילון אף על פי שזה לא בדיוק בסדר מבחינה חוקית – מחרתיים עוד נקבל על זה הערה ממבקר המדינה.

יצחק זוכמן: נתיבי איילון לא עובדים בחדרה.

יצחק זוכמן: לא היה מי שיעבוד בחדרה; אם עיריית חדרה הייתה ממשיכה לטפל בפרויקט, כנראה, הוא לא היה קם לעולם.

חיים אביטן: מדובר על התקופה שלפני שנכנסתי לתפקידי.

יצחק זוכמן: אני לא יודע על מתי זה מדובר.

חיים אביטן: יש הבדלים בין מה שהיה בעירייה לפני 2005 ואחרי 2005.

חיים אביטן: אני עובד על זה באינטנסיביות יום ולילה.

גלעד ארדן: מתי נכנסת לתפקידך?

חיים אביטן: במאי 2005.

חיים אביטן: מאז אני מטפל בזה יום-יום.

חיים אביטן: הקציתי את כל המשאבים, את כל אנשי הצוות, את כל אגף ההנדסה, הלשכה המשפטית.

חיים אביטן: היתרים, הפקעות – הכול עשינו; הכול מוכן כבר שנה שלמה.

חיים אביטן: מה שאתה מספר – אתה צודק – זה היה מתאים לדור הקודם לפני 2005.

חיים אביטן: אם אני לא הייתי נתיבי איילון לא היו מבצעים את העבודה, היא הייתה היום בשטח.

חיים אביטן: כל העיכוב הזה בגלל נתיבי איילון.

חיים אביטן: הדוח הזה של משרד האוצר במשך 3 חודשים – פרופ' דורון בלשה שבדק את נתיבי איילון – מי סובל?

חיים אביטן: עיריית חדרה, מי סובל?

חיים אביטן: תושבי חדרה.

חיים אביטן: עיר ואם בישראל, 100 אלף תושבים.

גלעד ארדן: באוקטובר ועדת התכנון והבנייה אישרה את זה.

יצחק זוכמן: יותר מזה.

יצחק זוכמן: יש לנו התחייבות כתובה מעיריית חדרה שהיא תשתתף במימון הפרויקט- -

גלעד ארדן: באוקטובר 2006 אושרה בוועדת התכנון הקמת הפרויקט.

גלעד ארדן: אני מניח שבאוקטובר 2006 פניתם במכתבים לעיריית חדרה, וביקשתם השתתפות על סך מסוים.

גלעד ארדן: כך פעלתם?

יצחק זוכמן: קיבלנו תשובה שלילית.

גלעד ארדן: כך פעלתם?

יצחק זוכמן: לא.

יצחק זוכמן: אנחנו פעלנו קודם.

יצחק זוכמן: לפני שהפרויקט התקדם ביקשנו מעיריית חדרה הסכמה על השתתפותם במימון הפרויקט.

גלעד ארדן: באיזה היקף?

יצחק זוכמן: בהיקף של 20% מעלותו.

חיים אביטן: לפני שנכנסתי לתפקיד- -

משה כחלון: - - -

גלעד ארדן: אני מנסה, אבל הוא כל פעם לוקח אותי לדברים אחרים.

גלעד ארדן: הפרויקט אושר- -

קרן טרנר: - - -

גלעד ארדן: זה לא חשוב כי לא נמצא כאן ראש העיר הקודם של חדרה, יש לי ראש העיר הנוכחי.

גלעד ארדן: הקודם עמד לדין פלילי, והוא לא איתנו היום.

קרן טרנר: אנחנו מגיעים לאיזושהי נקודה עוד שנייה.

גלעד ארדן: אבל אני רוצה להתחיל מנקודת האישור וממוסדות התכנון.

יצחק זוכמן: אני אגיע, אל תדאג.

חיים אביטן: אני אעזור לך, זוכמן.

חיים אביטן: הייתי אצל זוכמן בפגישת עבודה, והוא אמר לי שהגשר יוקם על חשבון משרד התחבורה במלואו אף על פי שיש התחייבות של ראש עיר קודם.

חיים אביטן: עיריית חדרה לא תהיה מסוגלת לעמוד בהוצאות כאלה, ולכן הוא לקח את זה על עצמו היות שזה פרויקט לאומי, והבטיח שזה יהיה 100% על חשבון המדינה.

חיים אביטן: יש לי פרוטוקול שהוא אמר את זה.

משה כחלון: כמו בהרבה ערים בחדרה, זה לא משהו נדיר.

משה כחלון: יש עוד מקומות שלקחתם את מלוא העלות.

יצחק זוכמן: תלוי באיזו - - -

גלעד ארדן: בהפרדה מפלסית.

יצחק זוכמן: בהפרדות מפלסיות בשטח פתוח לקחנו הכול עלינו.

יצחק זוכמן: במקום עירוני, והעירייה יכולה להשתתף, העירייה משתתפת בשיעור כזה או אחר.

יצחק זוכמן: יש הפרדה מפלסית ברחובות שעומדת להתבצע, והיא לא תתבצע אם הרחובות לא תשלם שיעור גבוה מאוד מהפרויקט.

משה כחלון: אפשר להתחיל מ-2005 והלאה את כל הנושא הזה?

יצחק זוכמן: אפילו בני-ברק ה"עשירה" - - -

משה כחלון: בסדר, אני מכיר גם את הרכבת הקלה.

משה כחלון: שמענו את כל הסיפורים שלכם.

משה כחלון: סלח לי, זה הכול שטויות.

משה כחלון: סלח לי, אבל אתם לא מדברים לעניין.

משה כחלון: אתם לא תיקחו שקל מבני-ברק כמו שלא תיקחו מהם שקל ברכבת הקלה.

משה כחלון: אבל נניח לזה.

משה כחלון: זוכמן, האם אפשר לקבל דוח מ-2005?

משה כחלון: איך אנחנו מתקדמים עם העניין הזה?

יצחק זוכמן: התחלתי להגיד: נתיבי איילון יצאה למכרז וקיבלה תוצאת מכרז.

יצחק זוכמן: בשלב הזה היו לנו בעיות גם בניהול הפרויקטים בנתיבי איילון וגם באומדנים.

יצחק זוכמן: בדקנו את האומדנים והסתבר שבתוך הפרויקט יש הרבה אלמנטים שלא שייכים לא להפרדה מפלסית ולא לפרויקט הנוכחי, וניקינו אותם מהפרויקט.

גלעד ארדן: מה למשל?

יצחק זוכמן: למשל, ביוב הוא לא חלק מהפרדה מפלסית.

יצחק זוכמן: גם מים.

גלעד ארדן: אפשר לבצע את ההפרדה בלי להזיז את הביוב?

יצחק זוכמן: כן.

יצחק זוכמן: וכן מכיוון שאמרתי שהפרויקט איננו רק בתחום התחבורה, אלא יש בו גם אלמנטים נוספים, מכיוון שרוצים לבנות שכונה במקום רוצים לעשות ביוב הרבה יותר גדול ממה שהיה קודם ומעמיסים הכול על הפרויקט.

יצחק זוכמן: זה לגיטימי מבחינת העירייה, אבל זכותנו לבדוק ולראות שאנחנו משלמים רק מה שאנחנו חושבים שתפקידנו לשלם.

גלעד ארדן: רק שנבין כי יש לזה השלכות לכל מדינת ישראל.

גלעד ארדן: אתה אומר שיכול להיות שהמדינה תחליט שבמקום מסוים ההפרדה המפלסית היא הכרח בטיחותי, מכיוון שהרכבת עוברת בו; אבל מכיוון שכדי להקים את ההפרדה המפלסית צריך לעסוק גם בתשתיות שנמצאות שם, זה לדעתכם, בעיה של העירייה, והיא צריכה לשלם את זה.

יצחק זוכמן: לא.

יצחק זוכמן: יש לנו כללים ברורים, כתובים וידועים מה אנחנו מתקצבים, ומה לא.

גלעד ארדן: ואם אפשר היה להעביר את הביוב בלי להרחיב אותו, כן הייתם משלמים.

יצחק זוכמן: אז כן היינו משלמים.

גלעד ארדן: אני רוצה לקדם את הדיון.

גלעד ארדן: אם כך, כל הפער בין מה שאתם חושבים שאתם צריכים לשלם לבין מה שאתם חושבים שהעירייה שדרגה תשתיות אגב ההפרדה המפלסית לטובת תושבי העיר – באיזה סכום מדובר?

יצחק זוכמן: היום הפער הוא 4 מיליון שקל אחרי שקיצצנו מהפרויקט.

יצחק זוכמן: היום אומדן העלות של הפרויקט אחרי התייקרויות ואחרי קיצוצים הוא 90 מיליון שקל.

יצחק זוכמן: עשינו דיון עם האוצר לפני למעלה מחודשיים והצבנו את כל הנתונים.

יצחק זוכמן: כמו שידוע מהדיון בשבוע שעבר על תקציב קו הרכבת בירושלים היו בעיות בתקציב הרכבת בשל 4 מיליון שקל שחסרים התקציב.

יצחק זוכמן: משום כך סוכם שכדי לא לעצור את הפרויקט ניתן מיד 10 מיליון שקל לנתיבי איילון כדי להתחיל לקדם את התהליכים בפרויקט, בעיקר הפקעות כי אתה לא יכול לעבוד בשטח שהוא לא שלך- -

יצחק זוכמן: - - ואחר-כך נשלים את הכסף.

יצחק זוכמן: המצב הוא כעת שיש סיכום עם האוצר ש-80 מיליון שקל יועברו בזמן הקרוב, ואז נתיבי איילון - -

לאה ורון: 80 או 10 מיליון?

גלעד ארדן: 10 כבר ניתנו, ו-80, תכף נשמע מקרן טרנר מה היא אומרת.

יצחק זוכמן: האומדן הכולל הוא 90 מיליון שקל; 10 הועברו, ו-80 נוספים צריכים להיות - - -

גלעד ארדן: יש לי עוד שאלה אליך.

יצחק זוכמן: רק רגע, לגבי 4 מיליון שקל.

יצחק זוכמן: דיברתי עם ראש עיריית חדרה בפעם האחרונה לפני שבוע בשיחת טלפון, ואמרתי לו, או שאתה תשלם את זה או שאנחנו לא נעשה, וכשתרצה בעתיד תעשה את זה לבד.

יצחק זוכמן: נכון לרגע זה עיריית חדרה תביא את הכסף– כך הנחיתי את נתיבי איילון.

יצחק זוכמן: עיריית חדרה תביא את הכסף – נעשה את קו המים; לא תביא את הכסף – נעשה את הפרויקט בלי קו המים, דבר שלא יעכב אותו.

גלעד ארדן: כמה זמן אתה יודע שהפער הוא 4 מיליון?

יצחק זוכמן: על 4 מיליון אני יודע שלושה חודשים.

גלעד ארדן: אז לא חבל על 3 חודשים?

יצחק זוכמן: אבל נתנו 10 מיליון שקל כדי להתחיל.

יצחק זוכמן: לא עצרנו.

גלעד ארדן: זאת שאלה אחת.

גלעד ארדן: שאלה שנייה: אתה אמרת לי כרגע שבשיחה בשבוע שעבר אמרת שאתם קודם תבצעו, ובסוף תרצה העירייה – תשלים 4 מיליון ותעשה את השדרוג לתשתיות, לא תרצה – לא תשלים.

גלעד ארדן: למה צריך לחכות?

גלעד ארדן: אז היית מתחיל לבצע, ובסוף אומר לו שאתה משאיר אותו בלי השדרוג הזה.

גלעד ארדן: למה זה צריך להיות בזה אחר זה?

גלעד ארדן: למה לעכב בינתיים את ה-10 וה-80 בלי ארבע תשתיות הביוב שלא קשורות להפרדה עצמה.

יצחק זוכמן: לא עיכבנו; 10 מיליון השקלים הראשונים הם הנתיב הקריטי – בלעדיהם אי אפשר להמשיך בביצוע הפרויקט.

גלעד ארדן: אבל מתי שחררתם את ה-10 מיליון הקריטיים לנתיבי איילון?

קרן טרנר: באמצע מאי.

יצחק זוכמן: משהו כמו אמצע מאי.

גלעד ארדן: ומתי נתיבי איילון התחילו להשתמש בהם?

יצחק זוכמן: זה תהליך שלוקח זמן.

יצחק זוכמן: מיד.

יצחק זוכמן: במקביל אנחנו במשא ומתן עם האוצר.

יצחק זוכמן: לפי מה שאני יודע מהאוצר, 80 מיליון שקל צריכים להגיע בקרוב.

שי ברס: ברגע שנקבל את הכסף מיד נתחיל.

גלעד ארדן: איזה כסף?

שי ברס: 80 מיליון.

גלעד ארדן: 10 מיליון כבר קיבלתם?

שי ברס: כן.

גלעד ארדן: מתי?

קרן טרנר: באמצע מאי.

גלעד ארדן: סליחה, את מכניסה לו מילים לפה?

גלעד ארדן: אתה מנכ"ל החברה, אתה לא יודע מתי קיבלת את ה-10 מיליון?

שי ברס: אני לא זוכר את התאריך.

שי ברס: אנחנו הרי לא מקבלים כסף, אנחנו מקבלים הרשאה להתחייב.

גלעד ארדן: מתי קיבלתם את ההרשאה להתחייב?

שי ברס: אני לא זוכר את התאריך- -

גלעד ארדן: בערך?

משה כחלון: זה שקרן זוכרת זה לא מספיק?

גלעד ארדן: בערך.

שי ברס: לדעתי, בסוף מאי.

גלעד ארדן: בסוף מאי קיבלתם את ההרשאה להתחייב.

שי ברס: כן.

גלעד ארדן: לפני כמעט חודשיים.

שי ברס: ברגע שקיבלנו את הכסף מיד פעלנו- -

גלעד ארדן: מה אתם אומרים לעשות ב-10 מיליון?

שי ברס: יש לנו מספר סעיפים שבהם השתמשנו בכסף הזה, כמו למשל תשלומים לחברת חשמל כדי שיעתיקו את התשתיות שלהם – כל מיני חברות תשתית שעוברות שם ומפריעות לעבוד, ובמסגרת קידום זמינות אנחנו צריכים לפנות אותן.

גלעד ארדן: זה לא משהו שקשור לעירייה.

גלעד ארדן: העירייה לא יכולה לפנות את חברת חשמל- -

שי ברס: צריך כסף בשביל לעשות את זה.

שי ברס: חברת חשמל קודם מקבלת כסף, שמה אותו בכיס, ואחרי כן עובדת.

שי ברס: אנחנו הכנו את כל נושא התשתיות, וברגע שהגיע הכסף - - - אפשר לפנות אותם.

שי ברס: כך ש-10 מיליון כאלה הם בהחלט התחלת עבודה.

שי ברס: זה שלא רואים טרקטורים בשטח זה לא אומר שזה לא עובדים.

שי ברס: קידום הזמינות בפרויקט הזה התחיל ברגע שקיבלנו את הכסף.

גלעד ארדן: מה לוח לסיום קידום הזמינות עד שניתן להתחיל בעבודות בשטח, כלומר, עד שנראה טרקטורים בעיניים?

גלעד ארדן: נניח שעכשיו יש לך בכיס 90 מיליון.

שי ברס: יש לנו הסכמות עם האוצר ועם משרד התחבורה.

שי ברס: אנחנו סגרנו עם הקבלן, כי הוא זכה לפני שנה.

איזי ענבר: את זה כדאי להזכיר – שנה.

שי ברס: בסדר, יישרנו איתו את ההדורים.

שי ברס: דרך אגב, הייתה שאלה אולי לבטל את המכרז ולעשות מכרז חדש.

שי ברס: עשינו את כל הבדיקות האלה כי שנה היא מאוד משמעותית, ובייחוד השנה הזאת כי חלו הרבה התייקרויות במשק של חומרי בניין וכדומה.

שי ברס: התוספת התקציבית שהתבקשה בעקבות הבדיקות האלה אושרה במשרד האוצר ובמשרד התחבורה, ועכשיו אנחנו יכולים להתקדם.

שי ברס: ברגע שאני, הקבלן, מקבל את ההרשאה הכתובה – לא טלפונית – אני אצא לשטח מיד.

שי ברס: הקבלן כבר יודע ומחכה.

שי ברס: נתארגן, נבנה את צריפי הקבלן, בקיצור – נתחיל לעבוד.

גלעד ארדן: זאת אומרת ש-10 מיליון הגיעו כעת לצורך פינוי תשתיות וקידום זמינות העבודה, אבל אתם הוצאתם מכרז לקבלן, ולאחר-מכן היו בעיות עם הקבלן.

שי ברס: אני הוצאתי את המכרז הזה כדי לעזור לקדם את נושא ההפרדות המפלסיות, וזה בניגוד לדעת האוצר.

שי ברס: האוצר טוען, ולדעתי, בצדק, שבלי הרשאה להתחייב לא מוציאים מכרזים כי הם רואים בזה התחייבות.

שי ברס: אני הוצאתי מכרז מותנה, ובו היה כתוב שהקבלנים שמשתתפים במכרז יודעים שאין תקציב לפרויקט, ולמרות זאת הם מוכנים להשתתף בזה כדי לקצר זמנים.

שי ברס: חשבתי, ויכול להיות שהשיקול שלי היה מוטעה- -

גלעד ארדן: עשית כמו אריק שרון בשנות ה-90 – קודם התחלת לפעול- -

שי ברס: לא הפעלתי את הקבלן.

שי ברס: היה לי קבלן שחיכה יחד איתי.

גלעד ארדן: דרך אגב, אני אגיד לך בשקט, בסוד, רק הפרוטוקול שומע – אני תומך בגישה הזאת שלך, כי אם נחכה כל הזמן עד שהם ייתנו הרשאות להתחייב לא יבנו פה כלום במדינה הזאת.

גלעד ארדן: אני אומר את זה בצער.

שי ברס: יש לי התחייבות כלפי האוצר – אנחנו לא רוצים מכרזים אם לנו התחייבות.

גלעד ארדן: ואחרי שבחרת קבלן הם כעסו על כך שלא הייתה לך עדיין הרשאה להתחייב.

שי ברס: אני לא יודע אם הם כעסו או לא- -

גלעד ארדן: לא כעסו, הם חלקו על שיטת העבודה הזאת.

שי ברס: אבל לא זאת הייתה הנקודה.

שי ברס: הנקודה הייתה שהם רצו לבדוק כל מיני דברים אחרים.

גלעד ארדן: אבל הבדיקות האלה גרמו לכך שבינתיים לא נתנו לך הרשאה להתחייב.

שי ברס: הם רצו לבדוק את איכות התכנון למשל ואת האומדנים שלי.

שי ברס: זה לגיטימי.

שי ברס: בדקו את איכות התכנון, את האומדנים, היו דיונים, ישבו איתנו כמה פעמים גם עם העירייה ובלי העירייה, אתי ועם אנשי מקצוע שלי.

שי ברס: בסופו של דבר התקבלו החלטות.

שי ברס: כרגע אנחנו ממש מיושרים בעניין הזה.

שי ברס: ברגע שנקבל את הנייר שאני מבין שהוא בתהליכים, נתחיל לעבוד.

גלעד ארדן: גם אם תמשיכו לתאר את זה כך אי-אפשר להימלט מעובדה מסוימת.

גלעד ארדן: אתה רצית לבצע את זה; למשרד התחבורה ולמשרד האוצר היו מחלוקות עם העירייה על היקף ההשתתפות שלה בפרויקט בדרג של ראש עיר נבחר מול דרג פקידותי בכיר.

גלעד ארדן: השר, שאתם אומרים שמאוד חשובות לו ההפרדות המפלסיות לא קידם הכרעה בנושא הזה.

גלעד ארדן: כי אם הוא היה מקדם הכרעה בנושא הזה כבר מזמן הייתה הכרעה אם כן או לא, ומי צריך לשאת באחריות.

גלעד ארדן: כלומר, השר היה צריך למצות את התהליך הזה מול העירייה כבר לפני שנה-שנה וחצי-שנתיים, ולהגיד שמכיוון שיש מחלוקת על 4 מיליון, 8 או 12, הוא לוקח את זה על כתפיו.

גלעד ארדן: ולכן אם העירייה לא תשתתף ב-18 מיליון שקלים לא תהיה הפרדה מפלסית, ויהיה מה שיהיה מבחינה בטיחותית.

גלעד ארדן: אבל הוא לא עשה כך.

גלעד ארדן: הוא שמע דיווחים ודיווחים ודיווחים, ובינתיים עברו כבר שנתיים, והפער הצטמצם ל-4 מיליון שקלים, וזה כבר מגוחך מבחינת שני הצדדים לא לקחת את זה על עצמם.

גלעד ארדן: ראש העירייה מוכן לקחת את זה על עצמו, ואני מברך אותו על כך.

גלעד ארדן: הרי אם המחלוקת הזאת הייתה נפתרת כבר מזמן – ומי שצריך לפתור זה לא אני, אלא זה השר הממונה על הבטיחות בדרכים במדינת ישראל – הוא זה שצריך לפתור אותה – אז הייתה לך כבר הרשאה להתחייב, אני מניח, בהנחה שהאוצר מוכן לתקצב את הפרויקט הזה מתוך תקציב משרד התחבורה או מעבר לו.

גלעד ארדן: עוד מעט נשמע מה קרן טרנר תגיד לנו.

שי ברס: אני גורם מבצע, אני לא גורם שמקבל החלטות, אבל כאחד שליווה את התהליך, אני לא ראיתי פרויקט ששר התחבורה כל-כך מעורב בקידומו, ואני עושה הרבה פרויקטים.

גלעד ארדן: מאה אחוז.

גלעד ארדן: וגם המינוי שלך כפוף לשר התחבורה.

שי ברס: המינוי שלי נגמר.

שי ברס: מה זה קשור למינוי שלי?

קריאות: - - -

משה כחלון: אם הוא מתערב במרץ כזה, ואומר לנו מר דיל שהוא מתאבד על זה, ואין הפרדה מפלסית אז - -

גלעד ארדן: לא, האזרח התאבד על זה.

משה כחלון: לא, בתחילת הדברים שלו הוא השתמש בביטוי.

משה כחלון: יש כאלה שאומרים: "נשכב על הגדר", "נשכב על הכביש" – עשה מאמצים רבים- -

גלעד ארדן: נשכב על המסילה.

משה כחלון: על המסילה לא, הוא נותן לאחרים לעשות את זה.

משה כחלון: הוא אמר שהשר עושה הכול כדי לקדם, והוא התאבד על העניין הזה.

משה כחלון: אומר לנו מנכ"ל נתיבי איילון שהוא לא ראה מעורבות יותר גדולה של שר בנושא הזה, ועדיין אין הפרדות.

משה כחלון: אני רוצה לשאול את היושב ראש, אולי הוא ייתן לי תשובה – במקום שהשר לא מתאמץ כל-כך, מה קורה?

קריאה: על זה נאמר:

קריאה: מרוב עצים לא רואים את היער.

גלעד ארדן: מה רצית לשאול, מנכ"ל העירייה?

איזי ענבר: אני מלווה פרויקטים עירוניים כבר 15 שנה.

איזי ענבר: אני בחיים שלי לא ראיתי פרויקט שגורר רגליים כפי שנגרר פה.

איזי ענבר: אני גם בחיים שלי לא ראיתי שכשל של משרד ממשלתי מופנה לכיוון עירייה על 4 מיליון שקל.

איזי ענבר: אני אומר פה שזאת פשוט בושה וחרפה.

איזי ענבר: מה המשמעות שיש קבלן?

איזי ענבר: כשיש קבלן אתה לא יוצא אליו לפני שהתוכניות מוכנות, לפני שהכול מוכן.

איזי ענבר: יש קבלן כאן כבר לפני שנה.

איזי ענבר: את הפרויקט הזה מישהו יהיה צריך לבדוק.

איזי ענבר: מדוע?

איזי ענבר: תוך כדי הפרויקט לקחו לשי את הפרויקט והעבירו אותו לנתיבי חיפה- -

חיים אביטן: ליפה נוף.

איזי ענבר: אני נפגשתי עם מנכ"ל יפה נוף.

איזי ענבר: הם לקחו את הפרויקט כי אמרו שלחברה הזאת יש בעיות והיא לא אמינה בעיני משרד האוצר.

איזי ענבר: זאת התמיכה שלך במה שקורה פה?

משה כחלון: הוא חייב לשקם את היחסים, מה אתה רוצה.

איזי ענבר: אני לא רציתי להגיע לדיון הזה כי ידעתי שהוא יתנהל בכיוון הזה של חוסר יושר מקצועי של אנשים.

איזי ענבר: יגידו, טעינו, משכנו את זה יותר מדי זמן.

איזי ענבר: את קרן לא הכרתי בחיים שלי, חוץ מאשר בטלפון.

איזי ענבר: היא יכולה להעיד כאן כמה טלפונים אני מתקשר אליה.

איזי ענבר: כבר שנתיים אני מלווה את זה.

איזי ענבר: את שי אני כבר מכיר הרבה מאוד שנים; את זוכמן אני מכיר עשרות שנים.

איזי ענבר: דבר כזה עוד לא היה.

איזי ענבר: זאת גם בושה איך שזה מתנהל.

איזי ענבר: שיבואו ויגידו מה לוח הזמנים לתחילת הפרויקט.

איזי ענבר: יש כבר הסכמה שהורידו 4 מיליון.

איזי ענבר: פרופ' בלשה הוא חבר אישי שלי, עבדתי איתו עשרות שנים; הוא אמר לי שהוא עוד לא בדק דבר כזה, אבל הוא בדק, הוריד.

איזי ענבר: אמרנו, מה שתחליטו; הורידו 4 מיליון, 6 מיליון -10 מיליון – תגידו מה לוח הזמנים לתחילת הפרויקט.

איזי ענבר: אני עוד לא ראיתי דבר כזה.

איזי ענבר: גם פה אני תמה על אנשי מקצוע שמערבבים דברים אחרים.

איזי ענבר: שיגידו לך, יושב הראש, מה לוח הזמנים.

איזי ענבר: יש כל ההסכמות שבעולם כבר.

איזי ענבר: עוד לא ראיתי דבר כזה.

איזי ענבר: אני נדהמתי.

איזי ענבר: אני ראיתי אנשים שנדרסו ברכבת הזאת.

איזי ענבר: כשנתיים אני בחדרה, וכבר גררנו שיירים של אנשים מהרכבת.

איזי ענבר: הרכבת עומדת.

איזי ענבר: דיברתי עם מנכ"ל הרכבת, והוא אמר לי, תרוצו קדימה.

איזי ענבר: עם מי אני לא מדבר?

איזי ענבר: אני אומר לו, יקרה אסון; הוא אומר לי, איזי, תעזרו לנו.

איזי ענבר: שי, אתה יכול להסתכל על זוכמן; זוכמן, אתה יכול להסתכל על שי.

איזי ענבר: אני אומר לכם, שזאת פשוט בושה למדינה.

איזי ענבר: מה צריך לקרות עוד?

איזי ענבר: תנו את האישור, תגידו ליושב ראש, תוך חודש, תוך שבועיים, תוך שלושה.

איזי ענבר: אז עכשיו יבדקו עם הרכבת האם יש תקציב.

איזי ענבר: אני לא מבין את זה.

איזי ענבר: בחיפה משקיעים מיליארדים על מטרונית.

איזי ענבר: בכל הארץ הופכים את הרחובות – פה מדובר על נושא בטיחותי, לא על דברים כמו שאפילו את הקרוניות עוד לא הביאו לחיפה.

איזי ענבר: משקיעים שם מאות מיליוני שקלים והופכים את כל העיר.

איזי ענבר: אותו משרד תחבורה.

חיים אביטן: אני הייתי בטוח שאתם באים לכאן ואומרים לי שאתם מתחילים בעוד יומיים-שלושה.

חיים אביטן: בושה וחרפה.

איזי ענבר: להגיד דבר כזה על העירייה כדי לתרץ כישלון וגרירת רגליים?

יצחק זוכמן: העירייה הייתה מצוינת- - - היה מצוין.

איזי ענבר: עזוב, הגרירה לא הייתה בסדר.

איזי ענבר: איפה משרד התחבורה פה?

איזי ענבר: לא בסדר.

איזי ענבר: אני אומר לכם כאיש מקצוע לאיש מקצוע – לא בסדר.

איזי ענבר: לא פוליטיקה – איש מקצוע לאיש מקצוע.

איזי ענבר: הגשר הזה היה צריך כבר לעמוד.

גלעד ארדן: תודה.

גלעד ארדן: קרן, בבקשה.

קרן טרנר: בחודשים האחרונים אני מקבלת הרבה מאוד לחצים מעיריית חדרה.

קרן טרנר: כבר שנתיים יושבים עלי כאן ממשרד התחבורה.

קרן טרנר: אני מרגישה קצת באיזשהו פופוליזם, ואי-אפשר להאשים אותי ביציאה להגנת משרד התחבורה הרבה מאוד פעמים.

קרן טרנר: משרד התחבורה לוחץ על ההפרדה הזאת הרבה מאוד זמן.

קרן טרנר: ב-2006 מופז שם את ההפרדות המפלסיות בראש סדרי העדיפות שלו והתחילו במסע של תכנון מסיבי וביצוע מסיבי של הפרדות.

קרן טרנר: ב-2006 אולי אושרה ההפרדה, אבל אושרו הרבה מאוד הפרדות לצדה, גם הן במקומות מסוכנים.

קרן טרנר: אז צריך היה לראות מה עושים ומה לא עושים במגבלת התקציב.

קרן טרנר: במקביל גם ברכבת וגם בנתיבי איילון, בעיקר בגלל לחץ של מופז שלא הסכמנו איתו, יצאו למכרזים בלי תקציב, ויצאו גם לביצוע פרויקטים מסוימים.

גלעד ארדן: בלי קשר לפופוליזם, ואת אולי לא מתמצאת בזה, השאלה היא האם כששר קובע סדר עדיפויות בביצוע, והתקציב הוא מוגבל, וכדי לבצע צריך לחרוג מהתקציב, כמו שאמרת – האם סדר העדיפויות בביצוע הוא מספר ההרוגים או תנועת הרכבות או, לא עלינו, שיקולים אחרים?

גלעד ארדן: רחמנא ליצלן, אם למשל ראש העיר שאצלו אתה עושה את ההפרדה קשור למפלגה שלך או לא.

קרן טרנר: אולי אתה תסביר למה חדרה היא בראש סדרי העדיפות של משרד התחבורה?

גלעד ארדן: ראש סדרי העדיפות זה מה שמבוצע.

גלעד ארדן: לא מה אומרים, אלא מה שמבוצע.

משה כחלון: - - -

יצחק זיו: עובדתית זה לא בראש- - -

קרן טרנר: אני ממש רק בהתחלה, אז אם עובדתית- -

יצחק זיו: עובדתית כל מה שנאמר כאן לא נכון, משום שהעובדה היא שבחדרה עדיין לא קיים הגשר.

קרן טרנר: אני חולקת עליך שעצם העובדה שהגשר לא קיים היום זה מצביע על כך שזה לא בסדר העדיפויות.

גלעד ארדן: לא התחילו עדיין לעבוד עליו, טוב?

קרן טרנר: יש מחסור של מיליארדים בתקציב ההפרדות המפלסיות, והיה צורך להגיד מה עושים ומה לא עושים.

קרן טרנר: אגב, כשיש תכנון סטטוטורי צריך לעשות תכנון מפורט, ויש שלב שצריך לעשות את העניין הזה.

קרן טרנר: יצאו למכרז בניגוד להנחיות.

גלעד ארדן: אז היה עיכוב בהפרדה הזאת גם מכיוון שצריך תקציב גדול יותר להפרדה?

קרן טרנר: נוצר מצב שיש הרבה הפרדות שרוצים לעשות, וצריך לעשות סדרי עדיפות.

קרן טרנר: זה אמנם אושר ב-2006, אבל לקח זמן עד שקבעו מחדש מה עושים ומה לא עושים.

גלעד ארדן: עד מתי לקח?

קרן טרנר: אולי זוכמן יענה.

יצחק זוכמן: עד לפני שנה.

גלעד ארדן: זאת אומרת שלקח כמעט שנה כדי להחליט על סדרי עדיפות.

קרן טרנר: חוק ההסדרים האחרון עשה איזשהו סדר- -

יצחק זוכמן: בהחלטת הממשלה באוגוסט 2007 נקבעה מסגרת תקציבית להפרדות מפלסיות שקבעה שאי-אפשר לבצע את כל ההפרדות המפלסיות, ונאלצנו לעשות סדרי עדיפות בפנים, וזה לפני פחות משנה.

קריאה: וחדרה עדיין בראש סדר העדיפות.

יצחק זוכמן: כמו שידוע, מכיוון שתקציב הרכבת קוצץ ב-4 מיליון שקל קוצצו הפרדות מפלסיות רבות ואת היחידה שהשארנו לתקצוב זאת ההפרדה בחדרה.

משה כחלון: אז מתי תהיה - - - בחדרה, אם הכול כל-כך טוב?

גלעד ארדן: אם כך בשל הקיצוץ בתקציב וביטול הרבה הפרדות מפלסיות, שבעתיד עם התאונה הראשונה ייפתח מחדש מול האוצר, אבל צריך שייהרגו כמה אנשים, עדיין הממשלה החליטה שהיא בתוך ההפרדות המפלסיות שיש לבצע.

גלעד ארדן: זה לפני שנה כמעט.

גלעד ארדן: עכשיו נשארנו רק עם שנה.

קרן טרנר: נשארנו רק עם שנה.

גלעד ארדן: אבל זה לא קשור לעירייה הקודמת ולא לנוכחית – הממשלה בחנה את סדר העדיפויות שלה באוגוסט בשנה שעברה.

חיים אביטן: מנכ"ל משרד התחבורה אומר שבגלל העירייה- -

קרן טרנר: משרד התחבורה לחץ על הפרדה מפלסית בעיר חדרה.

קרן טרנר: אנחנו טענו- -

גלעד ארדן: כי הממשלה החליטה שצריך לבצע אותה.

גלעד ארדן: שלא מקצצים אותה - -

קרן טרנר: - - - קבעה מסגרת כללית, ומשרד הבריאות קבע את סדרי העדיפות שלו, וחדרה ביניהם.

גלעד ארדן: זה גם הגיוני גם שחדרה ביניהם.

גלעד ארדן: זה הקו שבו כל רכבת מחיפה וחזרה – עוברת.

גלעד ארדן: זה לא שעשו טובה לחדרה כי אנשים שם נורא חמודים- -

יצחק זוכמן: - - -

גלעד ארדן: אני למדתי הרבה דברים במדינה הזאת.

גלעד ארדן: למדתי לדוגמה שלא כל הצהרה של מנהיג צריכה לזכות אותו בקרדיט בזכות ההצהרה.

גלעד ארדן: מתי לזכות מישהו בקרדיט?

גלעד ארדן: כמשהו בוצע.

גלעד ארדן: להצהיר כל אחד יכול.

גלעד ארדן: אני יכול עכשיו להצהיר שאני רוצה להביא שלום עולמי, ואני אפילו אביא את זה לאישור הממשלה.

גלעד ארדן: אז מה?

גלעד ארדן: אני שווה משהו מכיוון שאני יודע להגיד את זה?

גלעד ארדן: לא.

גלעד ארדן: אני שווה משהו אם אני אצטרך להביא שלום עולמי.

גלעד ארדן: לכן הוועדה הזאת לא מתעניינת בהצהרות, היא מתעניינת בביצוע.

גלעד ארדן: עכשיו בואו נתקדם מאוגוסט כאשר הממשלה החליטה, והאוצר שמע, שזה צריך להיות מתוקצב.

קרן טרנר: ברקע הדברים יש כל הזמן דיון איזה הפרדות נכנסות ואלו הפרדות יוצאות.

קרן טרנר: אולי עיריית חדרה לא מודעת לדיון הזה, אבל יש עוד עיריות אחרות עם הפרדות מפלסיות שגם הן מסוכנות.

קרן טרנר: יש מגבלת תקציב.

קרן טרנר: ההפרדה הזאת היא גם יקרה מאוד, ובכל זאת משרד התחבורה התעקש להכניס אותה פנימה.

גלעד ארדן: די עם ה"התעקש" הזה.

גלעד ארדן: זה לא רלוונטי.

גלעד ארדן: הביצוע הוא רלוונטי.

גלעד ארדן: יכול להיות שמשרד התחבורה ראה שיש פה כל-כך הרבה הרוגים שאם הוא לא יכניס את זה ישתו את דמו.

גלעד ארדן: ציבורית, כמובן.

גלעד ארדן: מה זה משנה שהוא הכניס אותה?

גלעד ארדן: משנה הביצוע של העניין.

קרן טרנר: יושבים פה נציגי חדרה, ואני מרגישה שבשנה האחרונה לי יש חלק בבדיקות של ההפרדה הזאת.

קרן טרנר: ולהאשים אותי באיזושהי השתייכות פוליטית או שיקולים זרים- -

גלעד ארדן: מי מאשים אותך בהשתייכות פוליטית?

קרן טרנר: ראש העיר אומר- -

חיים אביטן: לא, לא.

חיים אביטן: חס וחלילה.

גלעד ארדן: זה ממש לא מה שהוא אמר.

קרן טרנר: - - - שיקולים זרים- -

גלעד ארדן: זה לא מיוחס לך, וחבל מאוד שאת מנסה לקחת את זה אלייך.

קרן טרנר: אתה אמרת שכל מי שעוסק בדבר יש לו שיקולים זרים, ואתה אומר את זה באחריות- -

חיים אביטן: לא, לא.

קריאות: לא, לא.

יצחק זוכמן: גם לי יש כנראה שיקולים פוליטיים.

משה כחלון: יש פה איזה מחדל, קרן.

קריאות: - - -

משה כחלון: יש פה מחדל, ואת במקצועיות רבה, מנסה להגן על משרד התחבורה.

משה כחלון: משרד התחבורה מנסה במקצועיות רבה להגן עליכם.

משה כחלון: אני לא ראיתי דבר כזה, דרך אגב.

משה כחלון: אני כבר 6-5 שנים בכנסת ולא ראיתי מועדון הערצה הדדי כזה בין משרד התחבורה לבין משרד האוצר.

משה כחלון: אתם כנראה מכסים זה על זה- -

קרן טרנר: אתה אומר דברים קשים.

משה כחלון: אני אומר דברים נכונים, לא קשים.

משה כחלון: את יודעת למה אני אומר דברים נכונים?

משה כחלון: אני התחלתי להתעסק בזה לפני שנתיים וחצי כמי שמנסה לסייע.

קרן טרנר: על מה יש לי לכסות?

משה כחלון: אני לא יודע על מה; אם היה לי יותר זמן אולי הייתי יכול לבדוק.

משה כחלון: אני פשוט חייב ללכת לוועדה אחרת, אני מתנצל.

גלעד ארדן: אף אחד לא ייחס לך באופן אישי- -

משה כחלון: אדון ברס, אתה רומז את זה 10 פעמים.

משה כחלון: אני איש פוליטי, אני נבחרתי במפלגה.

משה כחלון: אבל בניגוד לאחרים אני שם קודם את הציבור, אחר כך את המפלגה.

משה כחלון: הבנת את זה?

משה כחלון: אתה דואג למקום שלך, לפרנסה שלך, וזה בסדר, אין לי טענות אליך.

משה כחלון: אתה תנסה למצוא חן בעיני השר, זה תפקידך, אחרת אני לא יודע אם יהיה לך מה לעשות- -

שי ברס: זה לא התפקיד שלי למצוא חן בעיני השר.

משה כחלון: אני מזהה את זה ב-25 הדקות שאני כאן.

משה כחלון: אני מכבד את זה, ואין לי טענה, תשמור על מקומך, כולנו מנסים לשמור על מקומנו.

שי ברס: חבל שאתם לא מקשיבים למה שאנחנו אומרים.

שי ברס: אתם כל-כך נעולים.

משה כחלון: אתה מבין איפה איבדנו את הסבלנות?

משה כחלון: מרוב שהקשבנו וניסינו להקשיב.

משה כחלון: אני לפחות מרגיש מרומה לאורך כל הדרך.

משה כחלון: שוחחתי עם השר 10 פעמים, שוחחתי עם סיטרמן 7-6 פעמים, עם מר זוכמן – 7-6 פעמים, עם אודי אדירי – 7-6 פעמים.

משה כחלון: גם אני מרגיש באיזשהו מקום לא נוח עם זה שאני אף פעם לא מצליח לקבל תשובות.

משה כחלון: יכולים להגיד לי, תשמע, לא תהיה הפרדה מפלסית בחדרה על רקע כך וכך.

משה כחלון: לא.

משה כחלון: במקום זה אני שומע: יש, בדרך, תוך שבוע, אתה תראה את הטרקטורים – ולא קורה שום דבר.

משה כחלון: על רקע זה אנחנו טיפה מתוסכלים מזה.

משה כחלון: לכן אני מתבטא בחריפות.

קרן טרנר: אני יכולה 3 דקות?

גלעד ארדן: כן.

גלעד ארדן: עכשיו אני מבקש לאפשר לקרן לדבר- -

קרן טרנר: - - -

גלעד ארדן: קרן, את רוצה שאני אגן עלייך 3 דקות?

גלעד ארדן: אז דברי איתי רגע.

גלעד ארדן: אף אחד לא התכוון שלך יש שיקולים פוליטיים.

גלעד ארדן: העובדה שיש בעיות עם האוצר בעניין הזה, והשר לא נכנס לעובי הקורה כדי לפתור את המחלוקת, לזה ראש העיר התכוון.

גלעד ארדן: לא לכך שבאוצר יש שיקולים פוליטיים.

גלעד ארדן: לפעמים כשמשרד התחבורה לא מסכים עם האוצר, למשל בשמים פתוחים, אז הוא לא רואה אתכם ממטר – הוא מקים ועדה משלו, והוא מחליט, לפי המדיניות של הוועדה שלו, איך לנהל את השמים הפתוחים אף על פי שהאוצר חושב אחרת.

גלעד ארדן: כך בתחומים אחרים.

גלעד ארדן: בתחום הזה יש פתאום צייתנות לאוצר במשרד התחבורה.

גלעד ארדן: פתאום שומעים לכם, לא נוהגים כמו - - - פתאום משרד התחבורה מציית לאוצר.

יצחק זוכמן: לצאת למכרז לפני הזמן זה לא לציית לאוצר.

קרן טרנר: אולי מתקבל הרושם שאני מגנה על משרד התחבורה.

קרן טרנר: נהפוך הוא – אחד העיכובים פה נובע מהלחץ של משרד התחבורה לבצע את הפרויקט.

קרן טרנר: יצאו למכרז בגלל הלחץ של שר התחבורה, ואם היו עושים את זה מסודר זה היה נעשה אחרת.

קרן טרנר: אז יצאו למכרז, כבר היה קבלן ב-2006, וחלק מהעיכובים זה לבדוק מה קורה עם מכרז שיש לנו מ-2006 – האם כדאי לעשות מכרז חדש?

קרן טרנר: מה קורה עם המחירים?

קרן טרנר: ואז הפרויקט עבר מ-100 מיליון, ל-80 מיליון, ל-90 מיליון.

קרן טרנר: כי פתאום אמרתם, 80 מיליון – בסדר, הבנתי.

קרן טרנר: העפנו את כל המרכיבים שנכנסו לשם ולא היו צריכים להיכנס.

קרן טרנר: אגב, לא תורם להתקדמות הפרויקט כשמתכננים אותו ספסל שצריך לבנות או גינון, ו-20 מיליון שקל שמקצצים כשרוצים לבצע הפרדה מפלסית, זה לא תורם לקידום הפרויקט.

גלעד ארדן: כמה זמן לקח לכם לקצץ את זה מהפרויקט?

קרן טרנר: אנחנו אמרנו למשרד התחבורה, שזה 100 מיליון שקל, ולכן אנחנו מבקשים שחברת הבקרה, כמו חברת הבקרה של מע"צ תעבור על הפרויקט הזה.

קרן טרנר: לקח זמן עם חברת הבקרה, ובסוף הלכנו לקראת משרד התחבורה ואמרנו, בסדר – נלך עם זה לפנים משורת הדין לדורון בלשה שיבדוק הוא.

קרן טרנר: להגיד שאני שלמה עם זה?

קרן טרנר: אני לא שלמה עם זה, הייתי מעדיפה שחברת הבקרה תבדוק את זה.

קרן טרנר: דורון בלשה בדק, ועלות הפרויקט השתנתה מ-100 ל-80.

גלעד ארדן: דורון בלשה הוא עדיין יו"ר נתיבי איילון?

שי ברס: לא.

שי ברס: הוא פרופ' בטכניון.

גלעד ארדן: אני יודע, אבל הוא היה פעם יו"ר נתיבי אילון.

יצחק זוכמן: הוא היה מנכ"ל בעבר הרחוק.

קרן טרנר: אז היה לו פרויקט ב-80, ואמרתי, רגע, זה מחירים של 2006.

קרן טרנר: בעצמי גרמתי להוסיף לפרויקט 10 מיליון שקל כדי שזה יהיה במחירים של היום.

קרן טרנר: אגב העניין הזה זה איזה הפרדות נכנסות ואיזה יוצאות.

קרן טרנר: אני מרגישה שפה הלכנו לקידום ההפרדה; דרשנו שהפרויקט יעבור לחברה הצפונית, ומשרד התחבורה לחצו בכל זאת להעביר את זה לנתיבי איילון כדי שלא יתבזבז זמן.

קרן טרנר: כל נושא ה-matching שוויתרנו עליו - -

גלעד ארדן: למה דרשתם להעביר את זה ליפה נוף?

קרן טרנר: עם נתיבי איילון היו לנו מחלוקות לגבי פרויקטים מסוימים, ואמרנו להם שיעבירו את זה ליפה נוף.

גלעד ארדן: את יודעת מה, אם אין לך שיקולים זרים זה עוד יותר גרוע.

גלעד ארדן: את שומעת מה את אומרת?

גלעד ארדן: יש לכם חילוקי דעות עם נתיבי איילון ועם פרויקטים אחרים, אז כדי להעניש אותם את אומרת, נבחן עכשיו לקחת את זה מהם ושיפה נוף תבצע.

גלעד ארדן: ומה עם 100 אלף תושבים?

גלעד ארדן: הם בני ערובה במאבקים שלכם?

גלעד ארדן: כבר הטילו על נתיבי איילון לבצע את זה; זה לא פרויקט ראשון שלה בחיים- -

קרן טרנר: זה היה אגב הניסיון להביא לבקרה על האומדן.

קרן טרנר: מכיוון שראינו שעוד לא התאפשר להעביר את הפרויקט לחברת הבקרה אמרנו שאולי זה יעבור ליפה נוף שיעברו על המכרז הזה.

קרן טרנר: אגב, זה לא עבר כי משרד התחבורה לחץ והשארנו את זה בחברת נתיבי איילון.

קרן טרנר: גם לוותר על 20% matching זה גם לא דבר של מה בכך, ולא רק שהם לא משלמים matching, יש שם גם מרכיבים עירוניים שיש עליהם ויכוח.

קרן טרנר: לא ככה מקדמים.

גלעד ארדן: זה כבר ירד.

קרן טרנר: גם לפנים משורת הדין תקצבנו קידום זמינות, שזה גם משהו שאנחנו לא עושים – מפרקים פרויקט ואומרים, קחו 10 מיליון על החשבון ותתחילו.

קרן טרנר: אבל הבנו שזה בנתיב הקריטי וזה מקדם את הפרויקט, ובמקביל לבדיקות גם עשינו את זה.

קרן טרנר: עכשיו הפרויקט בתהליך של חתימות ואישור תקציבי, ואני מניחה שזה יהיה בימים הקרובים.

גלעד ארדן: את מניחה שבימים הקרובים הוא ייחתם?

גלעד ארדן: ואז מה?

קרן טרנר: ואז נתיבי איילון יוכלו לצאת לביצוע.

קרן טרנר: אבל שוב, זה בתהליך של חתימות אצלנו.

גלעד ארדן: ואז הם צריכים שוב לצאת למכרז?

שי ברס: לא.

שי ברס: יש סיכום שנשאר.

קרן טרנר: מרוב לחץ עוד התעכבנו על העניין הזה, שהיה בניגוד לעמדתנו.

גלעד ארדן: איזה עניין?

קרן טרנר: הם יצאו למכרז בניגוד לעמדתנו, וכל הבדיקות האלה נעשו עם גדרות גדולות מצדנו.

קרן טרנר: אם לממונה על התקציבים יהיו שאלות לגבי הפרויקט הזה, זכותו לשאול שאלות עליו.

קרן טרנר: כל אחד מאנשי המקצוע פה עושה את עבודתו נאמנה.

גלעד ארדן: אין בעיה, שכל אחד ישאל שאלות, ובינתיים נחכה.

חיים אביטן: אז ככה בונים מדינה.

ויקטור נחום: מה שאמרת עכשיו, אדוני היושב ראש, קרקס אחד גדול; מחזירים אותך למכרז של נתיבי איילון וקשקושים.

ויקטור נחום: פרופ' בלשה בדק את הפרויקט לפני חצי שנה והוריד ממנו 4 מיליון.

ויקטור נחום: הסכום הזה אושר.

ויקטור נחום: מר זוכמן אמר, שפרופ' בלשה אישר, קיצצו 4 מיליון- -

קרן טרנר: זה היה 100 בהתחלה.

קרן טרנר: ויקטור נחום: סליחה, לא הפרעתי לך.

קרן טרנר: זוכמן אמר, אתם רציתם ובעוד שבוע אתם מקבלים את ההרשאה.

קרן טרנר: ראה זה פלא, העבירו 10 מיליון שקל לנתיבי איילון.

קרן טרנר: מה הם עשו עם הכסף?

קרן טרנר: העבירו למתכננים.

קרן טרנר: לקבלן הביצוע לא העבירו כי הוא ביקש עוד תוספת.

שי ברס: מה זה שייך?

ויקטור נחום: לא הפרעתי לך.

שי ברס: אבל מה זה שייך?

ויקטור נחום: שייך.

ויקטור נחום: עם כל הכבוד, אנשים לא טיפשים.

ויקטור נחום: 10 מיליון העבירו למתכננים כדי שקודם כול הם יקבלו את הכסף; לקבלן הביצוע, לא.

ויקטור נחום: עיריית חדרה העבירה את ההפקעות והכינה שטחי התארגנות – הכול מוכן.

ויקטור נחום: היה סיור עם הקבלן, יש שילוט בשטח, וראה זה פלא – אחרי 10 מיליון הפסיקו את ההעברה של הכספים.

ויקטור נחום: שוב בודקים.

ויקטור נחום: בשבוע שעבר זוכמן אמר בטלפון למנהל אגף שלנו ששאל אותו מה עם ההפרדה המפלסית, שאחרי שפנינו לוועדת כלכלה רק הוא יחליט מתי יקום הגשר.

קריאה: בדיוק ככה, גם אני שמעתי.

קרן טרנר: אליי לא עבר העניין הזה.

ויקטור נחום: אני מדבר על זוכמן.

ויקטור נחום: הוא אמר שרק הוא יחליט מתי יקום הגשר.

יצחק זוכמן: אני לא רוצה להגיב על ההשמצות שלכם, אבל נעלבתי היום.

ויקטור נחום: "אתם עוברים דרך יושב ראש ועדת כלכלה, אז אני אראה לכם, רק אני אחליט מתי יהיה גשר".

יצחק זוכמן: אני לא רוצה להגיב להשמצות שלכם, אבל אני נעלבתי היום.

ויקטור נחום: זה לא השמצות.

ויקטור נחום: רק אתה אחראי לזה שאין גשר בחדרה- -

יצחק זוכמן: אני אחראי, אני אחראי.

יצחק זוכמן: אני גם אחראי שלעיריית חדרה יש התחייבויות- -

ויקטור נחום: ואתה תשלם על זה אם יהיה אסון בחדרה, מר זוכמן.

ויקטור נחום: רק אתה.

יצחק זוכמן: אתה תמיד צורח, ואתה חושב שאתה צודק.

ויקטור נחום: לא, אתה - - -אני שמעתי את כל השטויות שלך- -

גלעד ארדן: ויקטור, סליחה.

יצחק זוכמן: אני רוצה להגיד משפט.

גלעד ארדן: אני אגן עליך.

יצחק זוכמן: לא, אני נעלבתי מאוד.

גלעד ארדן: אז אני אגן עליך.

יצחק זוכמן: לא, נעלבתי מאוד.

ויקטור נחום: אתה תמיד נעלב, ותושבי חדרה, תעשה אותם לכפרות.

יצחק זוכמן: ויקטור, אתה חצוף מאוד.

ויקטור נחום: אני לא חצוף, אתה חצוף.

גלעד ארדן: ויקטור- -

ויקטור נחום: - - - תוציא אותי, אבל אני אגיד לו את האמת בפנים.

גלעד ארדן: אתם רוצים להשיג מטרה מסוימת, ומכיוון שאתם רוצים להכניע זה את זה, אתם פוגעים.

גלעד ארדן: בשביל מה?

גלעד ארדן: המטרה היא - -

ויקטור נחום: - - -

גלעד ארדן: המטרה בדיון זה לא מי צודק ומי אשם.

גלעד ארדן: זה לא משנה.

גלעד ארדן: עם כל הכבוד, אף אחד מאתנו לא יכול לדעת – ואני מבקש ממך לא להגיב על מה שאני אגיד, זוכמן – איזה הנחיות ניתנות בתוך משרד התחבורה בעל-פה, ומה סדרי העדיפות של המשרד.

גלעד ארדן: זה לא מעניינינו, ואין לנו דרך לברר את זה.

גלעד ארדן: המטרה של הדיון היא להוציא לאור את השיקולים, את סדרי העדיפות, את לוחות הזמנים, ולנסות לקדם את הפתרון.

גלעד ארדן: אני מבקש, מר זוכמן הוא עובד מדינה ותיק הרבה מאוד שנים – אין עניין בדבר הזה, זה לא משנה מה אמר ומה לא אמר - -

ויקטור נחום: - - -

גלעד ארדן: הוועדה מכירה אותו הרבה שנים, ואין לנו שום עניין בדו-שיח הזה.

חיים אביטן: אני מבקש להגיד כמה מילים.

יצחק זוכמן: אני מבקש לפניך- -

חיים אביטן: - - -

יצחק זוכמן: לא, אני נעלבתי היום.

יצחק זוכמן: נעלבתי ברמה אישית.

חיים אביטן: זוכמן, אני מכבד אותך- -

יצחק זוכמן: לא.

יצחק זוכמן: אני לא רוצה, אני רוצה שתשמע אותי קודם.

חיים אביטן: תשמע אותי, אחר-כך תדבר.

יצחק זוכמן: אתה תשמע אותי קודם.

חיים אביטן: תן לי- -

יצחק זוכמן: לא מוכן, לא מוכן יותר.

חיים אביטן: רק שנייה.

יצחק זוכמן: לא מוכן.

יצחק זוכמן: לא מוכן יותר.

גלעד ארדן: מר זוכמן, בסדר, שנייה.

יצחק זוכמן: אני לא מוכן.

חיים אביטן: אני אגיד לפני זה.

יצחק זוכמן: לא.

יצחק זוכמן: אתה יכול לדבר, אני אצא מהחדר.

יצחק זוכמן: אני לא מוכן.

קריאות: - - -

יצחק זוכמן: אתם מגזימים.

קרן טרנר: באמת הגזמה.

חיים אביטן: אני רוצה- -

יצחק זוכמן: לא רוצה, אתה תשמע אותי קודם.

גלעד ארדן: בסדר, בבקשה, מר זוכמן.

יצחק זוכמן: אשתי חולה, עברה ניתוח, ואין לי זמן להיפגש עם אף אחד.

יצחק זוכמן: הולכים האנשים האלה ומתנהגים בצורה שהם מתנהגים ומשמיצים בכל מקום.

יצחק זוכמן: חוצפה שאין דוגמתה, ואחר-כך הם יחשבו שאפשר לעבוד איתנו שוטף כרגיל.

יצחק זוכמן: פשוט חצופים שאין דוגמתם.

ויקטור נחום: המדינה שלך?

יצחק זוכמן: עיריית חדרה- -

גלעד ארדן: מר זוכמן, אם אתה רוצה להקצין את זה אני לא מתכוון לאפשר את זה.

ויקטור נחום: הרצליה שלך?

ויקטור נחום: חדרה שלך?

ויקטור נחום: תל-אביב שלך?

יצחק זוכמן: לא, המדינה שלי היא לא שלי.

חיים אביטן: תתביישו לכם- -

גלעד ארדן: אני עומד להפסיק את הדיון.

קריאות: - - -

גלעד ארדן: חברים, שקט.

גלעד ארדן: שקט שיהיה פה, אני מפסיק את הדיון עוד שנייה עם עוד צעקה אחת.

גלעד ארדן: באמת, איזו התנהגות זאת של אנשים כל-כך בכירים?

גלעד ארדן: עם כל הכבוד, מר זוכמן, אני ביקשתי לתת לך רשות דיבור כדי לענות ולא כדי להקצין את זה.

גלעד ארדן: אני מאוד מצטער על מחלתה של אשתך, אנחנו מאחלים לך רפואה שלמה.

גלעד ארדן: השר והמנכ"ל שלך היו יכולים לשחרר אותך מהדיון ולהתייצב כאן בכנסת ולתת דין וחשבון.

גלעד ארדן: אתה לא תקצין את זה מעבר לזה.

גלעד ארדן: אם לא נעים לך לשמוע אתה מוזמן לעזוב את הדיון כרגע.

גלעד ארדן: אם אתה רוצה תקום ותצא, אל תאיים על הוועדה.

גלעד ארדן: אני הגנתי עליך, אני אמרתי שאנחנו מכירים אותך עשרות שנים – את המקצועיות שלך; אני לא מייחס לך שיקולים זרים.

גלעד ארדן: אנחנו אמרנו שאנחנו לא יודעים מה השיקולים שניתנים בתוך משרד התחבורה, וזה מספיק.

גלעד ארדן: זה לא תפקידך כפקיד בכיר להקצין את זה עוד יותר.

גלעד ארדן: אני מבקש שהדיון יהיה עכשיו ענייני.

גלעד ארדן: אם תהיה פה השמצה אחת אישית אני מפסיק בזה הרגע את הדיון.

גלעד ארדן: אדוני ראש העיר, אני מבקש ממך לדבר רק לעניין.

חיים אביטן: לזכותו של מר זוכמן אגיד שהוא עזר וסייע בהרבה תחומים בחדרה.

חיים אביטן: אני אומר את זה פה על השולחן.

חיים אביטן: מאז שנכנסתי לתפקיד בשתי פגישות שהייתי אצלו 80%-70% מהדרישות מולאו ומבוצעות תשתיות בחדרה.

חיים אביטן: אבל הזעם והתסכול הזה בעניין המעבר המפלסי בחדרה – מה שאתם מרגישים פה זה זעם של 100 אלף תושבים.

חיים אביטן: הסכנה לחיי אדם והעיכובים הלא ברורים זה מעלה את הדם לרף ולרמות בלתי הגיוניות.

חיים אביטן: אנחנו חיים בתוך מדינה, ומדינתנו היא קטנה, ואנחנו רואים מה קורה במדינה.

חיים אביטן: העיכובים מאז שאושר הזכיין והקבלן עד היום, ומה שאמרה קרן – לקרן אין לנו שום טענה וגם כלפי מר זוכמן אין לנו שום טענה פוליטית.

חיים אביטן: יש מעליהם אנשים שמתווים את המדיניות ואת סדרי העדיפות.

חיים אביטן: לא באנו בטענה לא לקרן ולא זוכמן.

חיים אביטן: קרן עושה את עבודתה נאמנה, והמנכ"ל בקשר איתה כמעט כל יום; גם זוכמן עושה את עבודתו נאמנה.

חיים אביטן: אבל העיכובים בהקמת הגשר הוא דבר תמוה בעינינו.

חיים אביטן: אם ככה מתנהלת המדינה אוי לנו ואבוי לנו.

גלעד ארדן: תודה רבה.

גלעד ארדן: אני רוצה להציע סיכום לדיון, חבר הכנסת וקנין, אלא אם כן אתה רוצה להוסיף משהו.

יצחק וקנין: מה שתגיד מקובל עליי.

גלעד ארדן: כן, מר דיל.

תימור דיל: אני דוחה בשאט נפש את כל ההאשמות על מעורבות פוליטית.

תימור דיל: יש פה דחיפה של השר ומעורבות בכל הפרטים של הפרויקט הזה, החל מכך שהוא קבע את זה בראש סדר העדיפויות- -

גלעד ארדן: אתה אמרת את הדברים בתחילת הדיון.

תימור דיל: אתה ציינת שהוא מתעלם מזה.

גלעד ארדן: לא אמרתי שהוא מתעלם.

תימור דיל: אמרת שהוא לא נכנס לעובי הקורה.

גלעד ארדן: נכון.

תימור דיל: הוא נכנס לדיון שרצו להעביר את זה - -

גלעד ארדן: הוא עשה דיון כזה עם ראש עיריית חדרה?

תימור דיל: הוא נפגש עם ראש עיריית חדרה- -

גלעד ארדן: לא, ככה, עם כל הגורמים – עם ראש העיר ועם כל הגורמים, כדי להגיד לראש העיר, שייתן עוד איקס מיליון שקל אם הוא רוצה את הפרויקט.

תימור דיל: הוא מתקשר אל זוכמן פעם בשבוע ושואל אותו מה עם ההפרדה בחדרה- -

גלעד ארדן: הבנתי.

גלעד ארדן: התשובה היא לא.

חיים אביטן: לא זומנתי לפגישות.

תימור דיל: - - - כל האשמה בדבר מעורבות פוליטית או נגיעה פוליטית היא פשוט לא נכונה.

חיים אביטן: לא נקבעה שום פגישה, כמה שדיברתי עם השר.

חיים אביטן: לא נקבעה שום פגישה.

חיים אביטן: נו, באמת, סתם אנחנו מדברים?

חיים אביטן: סתם כועסים?

חיים אביטן: ככה מתחשק לנו?

תימור דיל: לך לתקשורת, היא עוד לא שמעה.

חיים אביטן: בטח, אני אלך לתקשורת.

ויקטור נחום: תמשיך, תמשיך.

גלעד ארדן: מר דיל, גם אני לא ייחסתי לשר שיקולים פוליטיים פה.

גלעד ארדן: כל מה ששאלתי זה האם נעשתה פגישה כזאת.

גלעד ארדן: לא מעניין אותי אם זה בגלל שיקולים כאלה או אחרים – אני לא יודע לקרוא מחשבות.

גלעד ארדן: אני רק שאלתי במסגרת תפקיד הוועדה לפקח אחר פעילות משרדי הממשלה, אחרי שיודעים שפרויקט כל-כך חשוב תקוע, האם נעשתה פגישה כזאת בהשתתפות כל הגורמים הרלוונטיים.

גלעד ארדן: הרי אתם בעצמכם טענתם שחוץ מהבעיות במהירות הוצאת המכרז הייתה גם בעיה, לדעתכם, מטעם העירייה, בתוספות של דברים שאינם הכרחיים להפרדה- -

תימור דיל: - - -

גלעד ארדן: להשקפתי, השר, וזה לא משנה מאיזו מפלגה הוא, כמי שאחראי על הבטיחות בדרכים במדינת ישראל, לא יכול להסתפק בכך שאומרים לו שהעירייה רוצה לטובת תושבי העיר להוסיף דברים שאינם רלוונטיים לבטיחות בדרכים.

גלעד ארדן: אם זה תקוע בגלל זה אני מצפה משר לקרוא לראש העיר – אפילו בלי שיבקש פגישה – ולהגיד לו, אתם הכנסתם לכאן שדרוג ביוב, ואנחנו לא מתכוונים לעשות את זה, אלא נצא לדרך במועד איקס בלי לעשות את זה, ואם הוא רוצה שייתן מכספו, לא – לא.

גלעד ארדן: אבל לעשות את זה רק מול הדרג שלו בלי להוות חולץ פקקים, זה לא מספיק.

גלעד ארדן: זה לא קשור לשיקולים שבגללם זה נעשה.

תימור דיל: חשוב להגיד.

תימור דיל: הוא עוקב אחרי זה כל הזמן, והוא אומר לזוכמן שאם העירייה - - - תתחילו את זה בלי העירייה.

תימור דיל: לא צריך את ההשתתפות של העירייה.

גלעד ארדן: אז הנה, לא התחילו.

תימור דיל: התחילו, למה?

יצחק זוכמן: התחילו.

יצחק זוכמן: 10 מיליון שקל לקידום זמינות זאת התחלה.

גלעד ארדן: אבל קרן תיארה כאן ביושר שמעבר לזה הייתה בדיקה מחודשת של זה לפני שנה של הממשלה בעניין סדרי עדיפות- -

תימור דיל: מה נעשה?

קרן טרנר: באמצע מאי זה תוקצב והתחיל.

גלעד ארדן: אמצע מאי זה אתמול.

גלעד ארדן: אמצע מאי זה לפני חודשיים בסך-הכול.

קרן טרנר: מרוב הלחץ של משרד התחבורה להתחיל את הפרויקט, זה מה שהיה בסוף באמצע מאי.

גלעד ארדן: חבר הכנסת כחלון, אני רוצה להציע סיכום, ותגידו לי אם אתם מאשרים: "הוועדה התרשמה כי עיריית חדרה עשתה ועושה כל שביכולתה על מנת לקדם את תחילת העבודות לשם ביצוע ההפרדה המפלסית".

גלעד ארדן: "המחלוקות הכספיות והן בעניין החברה המבצעת ובחינת סדרי העדיפות של הממשלה בביצוע ההפרדות המפלסיות, הן אלה שהביאו לדחייה בתחילת ביצוע העבודות, לדעת הוועדה".

גלעד ארדן: "הוועדה רואה בחומרה רבה את הסחבת בקרב דרג מקבלי ההחלטות במשרדי הממשלה – ואני לא אומר מי ממשרדי הממשלה – שמנעו את ביצוע הפרויקט שהוא בעל חשיבות לאומית לבטיחות בדרכים, ועל-כך אין חולק".

גלעד ארדן: "הוועדה קוראת ודורשת ממשרד האוצר לחתום בדחיפות בימים הקרובים על כל האישורים התקציביים הנדרשים להעברת 80 מיליון השקלים כדי להתחיל בדחיפות בביצוע הפרויקט".

משה כחלון: יש לי עוד הערה אחת, ואני מניח שזה יהיה מקובל גם על האוצר וגם על התחבורה; עיקר הטענות היו עד 2005, כפי ששמעתי בדיון שהייתי כאן.

משה כחלון: זה פשוט התחלק לשניים – מ-2001 ל-2005- -

קרן טרנר: אני דיברתי על 2007-2006.

משה כחלון: אני מתנצל, לא שמעתי את הדברים שלך כי יצאתי, אבל את זוכמן כן שמעתי.

משה כחלון: אני מדבר על זוכמן.

יצחק זוכמן: היה ויכוח על כ-20 מיליון שקל שקוצצו מהפרויקט, וזה בוצע אחרי 2006.

משה כחלון: אבל עיקר המחלוקות מ-2001- -

יצחק זוכמן: לא הייתה מחלוקת.

יצחק זוכמן: מ-2001 עד 2005 עיריית חדרה טיפלה בפרויקט, לא הצליחה להביא אותו למצב שאפשר לבצע אותו, והעברנו אותו לנתיבי איילון.

משה כחלון: בסדר, זה חשוב.

גלעד ארדן: אני לא מדבר על עיריות חדרה ההיסטוריות.

משה כחלון: אבל זה חשוב.

גלעד ארדן: אני מדבר על עיריית חדרה הנוכחית.

קריאות: - - -

גלעד ארדן: או-קיי, אז אני אוסיף "עיריית חדרה הנוכחית".

לאה ורון: אין דבר כזה.

חיים אביטן: אל תיכנס לזה.

חיים אביטן: אני מבקש לוח זמנים להתחלת ביצוע העבודות.

קרן טרנר: לממונה על התקציבים יש זכות לשאול שאלות ונראה לי לא מתאים- -

גלעד ארדן: בסדר, אז הוועדה רושמת לפניה שמשרד האוצר נמנע מלתת לוח זמנים לתחילת הביצוע לאור רצונו לאפשר לממונה על התקציבים באוצר לחתום על אישור הפרויקט.

קרן טרנר: יש הליך חתימות.

גלעד ארדן: הוא אמור לחתום עליו?

קרן טרנר: כן.

קרן טרנר: זה בתהליך חתימות.

גלעד ארדן: בסדר.

גלעד ארדן: "הוועדה תפנה במכתב דחוף לראש אגף התקציבים באוצר על מנת לחתום על אישור הפרויקט ולאפשר לו לצאת לדרך בתוך 14 יום.

קרן טרנר: אם אפשר לתקן בסיכום הדיון שזה לא להתחיל בהפרדה, אלא להשלים את תקצובה, כי הפרויקט כבר החל.

גלעד ארדן: אבל אם נתנו 10 מיליון וחסרים 80 מיליון- -

קרן טרנר: לא להתחיל, להשלים.

חיים אביטן: להשלים כדי להתחיל את הפרויקט.

גלעד ארדן: מאה אחוז.

גלעד ארדן: אנחנו נבהיר את זה.

גלעד ארדן: תודה רבה, הישיבה נעולה.